
PREPARATO CHARAKTERISTIKŲ SANTRAUKA

1.	VAISTINIO PREPARATO PAVADINIMAS

NuvaRing 120/15 mikrogramų/24 valandas vartojimo į makštį sistema


2.	KOKYBINĖ IR KIEKYBINĖ SUDĖTIS

NuvaRing yra 11,7 mg etonogestrelio ir 2,7 mg etinilestradiolio. 3 savaites per 24 val. iš žiedo išsiskiria vidutiniškai po 120 mikrogramų etonogestrelio ir po 15 mikrogramų etinilestradiolio.

Visos pagalbinės medžiagos išvardytos 6.1 skyriuje.


3.	FARMACINĖ FORMA

Vartojimo į makštį sistema.

NuvaRing yra lankstus, skaidrus, bespalvis ar beveik bespalvis žiedas, kurio išorinis skersmuo yra 54 mm, o žiedo pjūvio skersmuo – 4 mm.


4.	KLINIKINĖ INFORMACIJA

4.1	Terapinės indikacijos

Kontracepcijai.

NuvaRing yra kontraceptinė priemonė vaisingo amžiaus moterims. Nustatyta, kad NuvaRing saugus ir veiksmingas 18‑40 metų moterims.

Priimant sprendimą skirti NuvaRing, reikia atsižvelgti į individualius esamus rizikos, ypač venų tromboembolijos (VTE), veiksnius, ir VTE riziką vartojant NuvaRing, palyginti su rizika, kuri kyla vartojant kitus sudėtinius hormoninius kontraceptikus (SHK) (žr. 4.3 ir 4.4 skyrius).

4.2	Dozavimas ir vartojimo metodas

Dozavimas

Norint pasiekti realų kontraceptinį veiksmingumą, NuvaRing privaloma vartoti kaip nurodyta (žiūrėkite poskyrius „Kaip vartoti NuvaRing“ ir „Kaip pradėti vartoti NuvaRing“).

Vaikų populiacija
NuvaRing saugumas ir veiksmingumas vaikams iki 18 metų neištirti.

Vartojimo metodas

Kaip vartoti NuvaRing

Moteris NuvaRing į makštį gali įsikišti pati. Gydytojas turi patarti moteriai, kaip įsikišti ir išsiimti NuvaRing. Moteris turi pasirinkti patogią padėtį, pavyzdžiui, stovint aukščiau pastatyta viena koja, tupint ar gulint. NuvaRing reikia suspausti ir į makštį stumti tol, kol jis tampa nejuntamas. Makšties žiedui įkišti taip pat gali būti naudojamas NuvaRing aplikatorius. Jis tiekiamas atskirai arba šio vaistinio preparato pakuotėje. NuvaRing aplikatorius gali būti tiekiamas ne visose šalyse. Žiedo padėtis makštyje nėra svarbi kontraceptiniam NuvaRing poveikiui (žr. 1‑4 paveikslus).

Įkištas NuvaRing makštyje laikomas tris savaites (žr. poskyrį „Kaip pradėti vartoti NuvaRing“). Moteriai patartina reguliariai (pvz., prieš lytinius santykius ir po jų) tikrinti, ar NuvaRing yra makštyje. Jeigu NuvaRing netikėtai iškrenta, moteris turi vykdyti 4.2 skyriaus poskyryje ,,Ką daryti, jei žiedas kurį laiką buvo iškritęs iš makšties” esančius nurodymus (daugiau informacijos taip pat žr. 4.4 skyriuje, „Žiedo iškritimas“). Po trijų savaičių tą pačią savaitės dieną, kada žiedas buvo įkištas, NuvaRing reikia ištraukti. Po vienos savaites pertraukos be žiedo įsikišamas naujas žiedas (pvz., jei NuvaRing buvo įkištas trečiadienį apie 22 valandą, tai jį reikia ištraukti po trijų savaičių trečiadienį apie 22 valandą. Kitą trečiadienį įkišamas naujas žiedas). NuvaRing galima ištraukti užkabinus rodomuoju pirštu ar suėmus rodomuoju ir viduriniu pirštais (žr. 5 paveikslą). Vartotą žiedą reikia įdėti į jo paketėlį (laikyti vaikams ir kambariniams gyvūnams neprieinamoje vietoje) ir išmesti taip, kaip aprašyta 6.6 skyriuje. Ištraukus NuvaRing, po 2‑3 dienų paprastai prasideda nutraukimo kraujavimas, kuris gali visiškai nepasibaigti tol, kol reikės įkišti naują žiedą.

Vartojimas kartu su kitomis moteriškomis makšties barjerinėmis priemonėmis 
NuvaRing gali trukdyti tinkamai įdėti tam tikras kitas moteriškas makšties barjerines priemones, pvz., diafragmą, gimdos kaklelio gaubtelį ar moterišką prezervatyvą. Šių kontraceptinių priemonių negalima naudoti papildomai kartu su NuvaRing.

Kaip įsikišti NuvaRing vien tik pirštais:

1 pav.
Išimkite NuvaRing iš paketėlio.

[image: No Classification Selected  02crtusppimk8342arngifudoc ReadOnly Compatibility Mode  Microsoft Word]
3 pav.
Pasirinkite patogią padėtį žiedui įsikišti.

2 pav.
Suspauskite žiedą.

	4A pav.
	4B pav.
	4C pav.


Įsikiškite žiedą į makštį viena ranka (4A pav.), prireikus kita ranka galite praskėsti lytines lūpas. Stumkite žiedą į makštį, kol jis atsidurs patogioje padėtyje (4B pav.). Ten laikykite žiedą 3 savaites (4C pav.).

	[image: No Classification Selected  02crtusppimk8342arngifudoc ReadOnly Compatibility Mode  Microsoft Word]
	5 pav.
NuvaRing galima ištraukti žiedą užkabinus rodomuoju pirštu arba suėmus rodomuoju ir viduriniu pirštais.



Kaip įsikišti NuvaRing naudojant aplikatorių:

1. Pasiruoškite
	[image: ]
	Prieš atverdama pakuotę, nusiplaukite rankas. Pakuotę atverkite TIK prieš pat vartojimą. NEGALIMA naudoti pastebėjus pakuotės arba jos turinio pažeidimų.

	Šis aplikatorius yra skirtas TIK NuvaRing žiedui. Jokiems kitiems preparatams jis netinka.

	Susipažinkite su aplikatoriaus paveikslėliu, kad žinotumėte, kokias jis turi dalis.

1. Stūmoklis
1. Įranta pirštams
1. Korpusas
1. Korpuso anga
1. NuvaRing




2. Užtaisykite aplikatorių ir pasirinkite patogią padėtį

	Švelniai traukite stūmoklį atgal, kol jis sustos.

	Suspaudę priešingas žiedo puses, įkiškite jį į korpuso angą.

	Švelniai įstumkite žiedą į korpusą. Žiedo viršūnė turi būti šiek tiek išsikišusi per korpuso angą.

	Pasirinkite patogiausią padėtį žiedui įsikišti (galite atsigulti, pritūpti arba atsistoti ant vienos kojos).



3: Įsikiškite žiedą ir išmeskite aplikatorių

	Suimkite pirštų įrantą nykščiu ir viduriniu pirštu.

	Švelniai kiškite korpusą į makštį, kol ant pirštų įrantos esantys pirštai palies kūną.

Paskui rodomuoju pirštu švelniai įstumkite visą stūmoklį į korpusą.

Kai kurios moterys, naudodamos aplikatorių, pajunta trumpą švelnų gnybtelėjimą.

	Žiedas yra išstumtas iš aplikatoriaus. Aplikatorių švelniai ištraukite. 

	Patikrinkite, ar aplikatoriuje NĖRA žiedo. Panaudotą aplikatorių išmeskite su kitomis buitinėmis atliekomis. NENULEISKITE aplikatoriaus su vandeniu į tualetą ir NENAUDOKITE jo dar kartą.




Kaip pradėti vartoti NuvaRing

Ankstesnio mėnesinių ciklo metu nebuvo vartojama jokių hormoninių kontraceptikų
NuvaRing įsikišamas pirmą natūralių moters mėnesinių dieną (t. y. pirmą mėnesinių kraujavimo dieną). Žiedą galima įkišti ir 2‑5 mėnesinių ciklo dienomis, bet tokiu atveju pirmąsias 7 NuvaRing vartojimo dienas rekomenduojama papildomai naudoti barjerinį kontracepcijos metodą.

Pradedama vartoti vietoj sudėtinių hormoninių kontraceptikų
Moteris turi įsikišti NuvaRing ne vėliau kaip pirmą dieną po įprastinės pertraukos, per kurią negeriama sudėtinių kontraceptinių tablečių (SKT), nenaudojama pleistro arba suvartojus anksčiau vartotų sudėtinių kontraceptinių tablečių placebo tabletes.

Jeigu moteris teisingai nuosekliai vartojo ankstesnįjį kontracepcijos metodą ir yra įsitikinusi, kad nesate nėščia, ji gali pradėti vartoti žiedą vietoj sudėtinio hormoninio kontraceptiko bet kurią ciklo dieną.

Daryti ilgesnę nei rekomenduojama anksčiau vartoto kontraceptiko pertrauką be hormonų draudžiama.

Pradedama vartoti vietoj progestageno preparato (pvz., mini piliulių, implanto, injekcijų) arba progestageną išskiriančios vartojimo į gimdą sistemos (gimdos (intrauterininės) spiralės, IUS)
Pradėti vartoti žiedą vietoj progestagenų preparatų galima bet kurią dieną (vietoj implanto ar IUS žiedas pradedamas vartoti jų išėmimo dieną, vietoj injekcijų – tą dieną, kai turėtų būti švirkščiama kita dozė). Visais šiais atvejais pirmąsias 7 dienas reikia papildomai naudoti barjerinį kontracepcijos metodą.

Po aborto, įvykusio per pirmą nėštumo trimestrą
Žiedą galima pradėti vartoti nedelsiant. Tokiu atveju papildomų kontraceptinių priemonių nereikia. Jeigu manoma, kad pradėti vartoti žiedą nedelsiant netinka, moteris turi vadovautis patarimais, pateiktais poskyryje „Ankstesnio mėnesinių ciklo metu nebuvo vartojama jokių hormoninių kontraceptikų“. Šiuo laikotarpiu reikia naudoti papildomą kontracepcijos metodą.

Po gimdymo arba aborto antrą nėštumo trimestrą
Duomenis apie žindyves žr. 4.6 skyriuje.

Reikia nurodyti moteriai, kad pradėtų vartoti žiedą po keturių savaičių po gimdymo arba aborto antrą nėštumo trimestrą. Jei pradedama vartoti vėliau, patariama pirmąsias 7 NuvaRing vartojimo dienas naudoti papildomą barjerinį kontracepcijos metodą. Jei buvo lytiškai santykiaujama, prieš pradedant vartoti NuvaRing, reikia įsitikinti, kad moteris nėra nėščia, arba laukti pirmų menstruacijų.

Jeigu nesilaikoma rekomenduojamo režimo

Jei moteris nesilaiko rekomenduojamo režimo, gali sumažėti kontraceptinis veiksmingumas ir sutrikti ciklas. Kad tokiu atveju kontraceptinis veiksmingumas nesumažėtų, gali padėti šie patarimai.

· Ką daryti, jeigu žiedas iš makšties išimtas ilgiau nei 7 dienas

Kai tik moteris prisimena, turi nedelsdama įsikišti naują žiedą. Pirmas 7 dienas reikia naudoti  papildomą barjerinį kontracepcijos metodą, pavyzdžiui, vyrišką prezervatyvą. Jei per pertrauką be žiedo buvo lytiškai santykiaujama, moteris gali būti nėščia. Kuo ilgesnė pertrauka be žiedo, tuo didesnė nėštumo rizika.

· Ką daryti, jei žiedas kurį laiką buvo iškritęs iš makšties

Žiedas makštyje turi išbūti 3 savaites be pertraukos. Jeigu žiedas atsitiktinai iškrito, jį galima nuplauti vėsiu ar drungnu (ne karštu) vandeniu ir nedelsiant vėl įsikišti į makštį.

Jeigu NuvaRing nebuvo makštyje trumpiau nei 3 valandas, jo kontraceptinis veiksmingumas nesumažėja. Moteris turi kiek galima greičiau įsikišti žiedą, bet ne vėliau kaip per 3 valandas.

Jeigu NuvaRing makštyje nebuvo ar manoma, kad nebuvo, ilgiau kaip 3 valandos 1-ąją ar 2-ąją NuvaRing vartojimo savaitę, kontraceptinis veiksmingumas gali būti sumažėjęs. Moteris turi pakartotinai įsikišti žiedą, kai tik prisimins. Tačiau tokiu atveju 7 dienas būtina naudoti barjerinį kontracepcijos metodą, pavyzdžiui, vyrišką prezervatyvą. Kuo ilgesnis laikotarpis be NuvaRing ir kuo mažiau laiko yra likę iki pertraukos be žiedo, tuo didesnė nėštumo rizika.

Jeigu NuvaRing makštyje nebuvo ar manoma, kad nebuvo, ilgiau nei 3 valandos 3-ąją NuvaRing vartojimo savaitę, kontraceptinis veiksmingumas gali būti sumažėjęs. Šį žiedą moteris turi išmesti ir pasirinkti vieną iš dviejų galimybių:

1. Nedelsiant įsikišti naują žiedą
Pastaba. Įkišus naują žiedą, prasidės kitas trijų savaičių žiedo vartojimo ciklas. Gali būti, kad nebus pirmesnio ciklo nutraukimo kraujavimo, tačiau gali nesavalaikiai kraujuoti ar atsirasti tepių išskyrų.

1. Sulaukti nutraukimo kraujavimo ir įsikišti naują žiedą, bet ne vėliau kaip po 7-ių dienų (7 × 24 val.) po ankstesnio žiedo ištraukimo ar iškritimo.
Pastaba. Taip elgtis reikia tik tuo atveju, jei ankstesnis žiedas buvo vartojamas nepertraukiamai 7-ias dienas.

Jeigu NuvaRing nežinomą laiko tarpą buvo iškritęs iš makšties, reikia atsižvelgti į nėštumo galimybę. Prieš įkišant naują žiedą, reikia atlikti nėštumo testą.

· Ką daryti, jei žiedas makštyje buvo per ilgai

Jeigu NuvaRing vartojamas ne ilgiau kaip 4 savaites, nors tokia vartojimo schema nerekomenduojama, kontraceptinis veiksmingumas būna pakankamas. Moteris gali padaryti vienos savaitės pertrauką be žiedo, o po to įsikišti naują žiedą. Jeigu NuvaRing makštyje buvo ilgiau nei 4 savaites, jo kontraceptinis veiksmingumas gali būti sumažėjęs, todėl prieš įsikišant naują NuvaRing, reikia įsitikinti, kad moteris nėra nėščia.

Jei moteris nesilaiko rekomenduojamo režimo ir kitos pertraukos po žiedo ištraukimo metu neprasideda nutraukimo kraujavimas, prieš įsikišant naują NuvaRing, reikia įsitikinti, kad moteris nėra nėščia.

Kaip paankstinti ar pavėlinti mėnesines

Jeigu išskirtiniais atvejais reikia, kad mėnesinės prasidėtų vėliau, naują žiedą moteris gali įsikišti nedarydama tarp žiedų pertraukos. Kitas žiedas gali būti vartojamas iki trijų savaičių. Moteris gali kraujuoti, gali atsirasti tepių išskyrų. Po įprastos vienos savaitės pertraukos be žiedo atnaujinamas įprastas NuvaRing vartojimas.

Jeigu moteris nori, kad mėnesinės prasidėtų kitą savaitės dieną, nei įprastai, galima jai rekomenduoti sutrumpinti pertrauką be žiedo tiek dienų, kiek ji nori. Kuo trumpesnė pertrauka be žiedo, tuo didesnė rizika, kad nutraukimo kraujavimas neprasidės, o naujo žiedo vartojimo metu atsiras nesavalaikis kraujavimas ar tepių išskyrų.

4.3	Kontraindikacijos

SHK negalima vartoti esant toliau nurodytoms būklėms. Jei įkišus NuvaRing bet kuri iš išvardytų būklių atsiranda pirmą kartą, jį reikia nedelsiant ištraukti.
· Venų tromboembolija (VTE) arba jos rizika
· Venų tromboembolija – esama VTE (gydoma antikoaguliantais) arba anksčiau buvusi VTE (pvz., giliųjų venų trombozė [GVT] arba plaučių embolija [PE]).
· Žinomas paveldimas arba įgytas polinkis į venų tromboemboliją, pvz., APC rezistentiškumas (įskaitant Leideno V faktorių), antitrombino III trūkumas, baltymo C trūkumas, baltymo S trūkumas.
· Didelė chirurginė operacija su ilgalaike imobilizacija (žr. 4.4 skyrių).
· Didelė venų tromboembolijos rizika dėl kelių esamų rizikos veiksnių (žr. 4.4 skyrių).
· Arterijų tromboembolija (ATE) arba jos rizika
· Arterijų tromboembolija – esama arterijų tromboembolija, anksčiau buvusi arterijų tromboembolija (pvz., miokardo infarktas) arba ją pranašaujanti būklė (pvz., krūtinės angina).
· Smegenų kraujotakos liga – esamas insultas, anksčiau patirtas insultas arba jį pranašaujanti būklė (pvz., praeinantysis smegenų išemijos priepuolis (PSIP)).
· Žinomas paveldimas arba įgytas polinkis į arterijų tromboemboliją, pvz., hiperhomocisteinemija ir antifosfolipidiniai antikūnai (antikardiolipino antikūnai, vilkligės antikoaguliantas).
· Buvusi migrena su židininiais neurologiniais simptomais.
· Didelė arterijų tromboembolijos rizika dėl kelių rizikos veiksnių (žr. 4.4 skyrių) arba dėl vieno esamo sunkaus rizikos veiksnio, pvz.:
· cukrinio diabeto su kraujagyslių pažeidimo simptomais,
· sunkios arterinės hipertenzijos,
· sunkios dislipoproteinemijos.
· Esamas ar buvęs pankreatitas, susijęs su sunkia hipertrigliceridemija.
· Esama ar buvusi sunki kepenų liga (tol, kol kepenų funkcijos tyrimų rodmenys nesinormalizuoja).
· Esami ar buvę gerybiniai arba piktybiniai kepenų augliai.
· Diagnozuotas ar įtariamas nuo lytinių hormonų priklausomas lyties organų ar krūtų piktybinis susirgimas.
· Kraujavimas iš makšties dėl nežinomų priežasčių.
· Padidėjęs jautrumas veikliajai arba bet kuriai 6.1 skyriuje nurodytai pagalbinei NuvaRing medžiagai.

NuvaRing negalima vartoti kartu su vaistiniais preparatais, kurių sudėtyje yra ombitasviro / paritapreviro / ritonaviro ir dasabuviro arba su vaistiniais preparatais, kurių sudėtyje yra glekapreviro / pibrentasviro (žr. 4.4 ir 4.5 skyrius).

4.4	Specialūs įspėjimai ir atsargumo priemonės

Įspėjimai

Jeigu yra bent viena iš toliau nurodytų būklių ar rizikos veiksnių, NuvaRing tinkamumą reikia aptarti su moterimi.

Moteriai reikia patarti, kad pasunkėjus arba pirmą kartą atsiradus bent vienai iš šių būklių ar rizikos veiksnių ji kreiptųsi į gydytoją, kuris nustatys, ar reikia nutraukti NuvaRing vartojimą.

1. Kraujagyslių sutrikimai

Venų tromboembolijos (VTE) rizika

· Vartojant bet kokį sudėtinį hormoninį kontraceptiką (SHK), yra didesnė venų tromboembolijos (VTE) rizika nei jo nevartojant. Vaistiniai preparatai, kurių sudėtyje yra levonorgestrelio, norgestimato ar noretisterono, yra susiję su mažiausia VTE rizika. Kiti vaistiniai preparatai, pvz., NuvaRing, gali būti susiję su iki dviejų kartų didesne rizika. Sprendimą vartoti kitą vaistinį preparatą, nei pasižymintį mažiausia VTE rizika, reikia priimti tik aptarus su moterimi, taip užtikrinant, kad ji supranta VTE riziką vartojant NuvaRing, kaip jai esantys rizikos veiksniai veikia šią riziką ir kad jai esanti VTE rizika yra didžiausia pirmaisiais vartojimo metais. Taip pat yra šiek tiek duomenų, kad ši rizika padidėja vėl pradėjus vartoti SHK po 4 savaičių arba ilgesnės pertraukos.
· Maždaug 2 iš 10 000 moterų, kurios nevartoja SHK ir nėra nėščios, vienerių metų laikotarpiu pasireikš VTE. Tačiau, priklausomai nuo esamų rizikos veiksnių, kai kurioms moterims ši rizika gali būti daug didesnė (žr. toliau).
· Nustatyta, kad maždaug 6 [footnoteRef:1] iš 10 000 moterų, vartojančių mažos dozės SHK, kurių sudėtyje yra levonorgestrelio, per metus pasireikš VTE. Gauti nevienodi VTE rizikos vartojant NuvaRing, palyginti su SHK, kurių sudėtyje yra levonorgestrelio, rezultatai (nustatyta santykinė rizika svyruoja nuo jokio padidėjimo, SR = 0,96, iki padidėjimo beveik 2 kartus, SR = 1,90). Tai yra, maždaug 6‑12 iš 10 000 moterų, vartojusių NuvaRing, per metus pasireiškė VTE. [1:  5‑7 intervalo vidurio taškas 10 000 moters metų, remiantis maždaug 2,3‑3,6 santykine rizika vartojant SHK, kurių sudėtyje yra levonorgestrelio, palyginti su nevartojimu] 

· Abiem atvejais VTE skaičius per metus yra mažesnis už skaičių, tikėtiną moterims nėštumo metu arba laikotarpiu po gimdymo.
· 1‑2 % atvejų VTE gali baigtis mirtimi.

VTE reiškinių skaičius 10 000 moterų per vienerius metus
VTE reiškinių skaičius

[image: ]SHK, kurių sudėtyje yra 5‑etonogestrelio  (6‑12 reiškinių)
SHK, kurių sudėtyje yra levonorgestrelio
(5‑7 reiškiniai)
Nevartoja SHK (2 reiškiniai)


· Ypač retais atvejais SHK vartotojoms nustatyta trombozė kitose kraujagyslėse, pvz., kepenų, mezenterinėse, inkstų ar tinklainės venose ir arterijose.

VTE rizikos veiksniai
Venų tromboembolijos komplikacijų rizika SHK vartotojoms gali labai padidėti, jeigu moteriai yra papildomų rizikos veiksnių, ypač jeigu yra keli rizikos veiksniai (žr. lentelę).

NuvaRing negalima vartoti, jeigu moteriai yra keli rizikos veiksniai, dėl kurių padidėja venų trombozės rizika (žr. 4.3 skyrių). Jeigu moteriai yra keli rizikos veiksniai, rizikos padidėjimas gali būti didesnis už atskirų veiksnių sumą; tokiu atveju reikia atsižvelgti į bendrą moteriai esančią VTE riziką. Jeigu naudos ir rizikos santykis laikomas nepalankiu, SHK skirti negalima (žr. 4.3 skyrių).

Lentelė. VTE rizikos veiksniai
	Rizikos veiksnys 
	Pastaba

	Nutukimas (kūno masės indeksas viršija 30 kg/m²)
	Didėjant KMI, labai padidėja rizika.

Ypač svarbu atsižvelgti, jeigu yra ir kitų rizikos veiksnių.

	Ilgalaikė imobilizacija, didelė chirurginė operacija, kojų ar dubens operacija, neurochirurginė operacija ar didelė trauma




Pastaba: trumpalaikė imobilizacija, įskaitant > 4 valandų keliones oro transportu, taip pat gali būti VTE rizikos veiksnys, ypač moterims, kurioms yra kitų rizikos veiksnių
	Tokiomis aplinkybėmis patartina nutraukti pleistro, kontraceptinių tablečių ar žiedo vartojimą (planinės chirurginės operacijos atveju likus ne mažiau kaip keturioms savaitėms) ir atnaujinti vartojimą tik praėjus dviem savaitėms po to, kai mobilumas visiškai atsistato. Reikia apsvarstyti kito kontracepcijos metodo naudojimą neplanuotam nėštumui išvengti.

Jeigu NuvaRing vartojimas iš anksto nebuvo nutrauktas, reikia apsvarstyti antitrombozinio gydymo taikymą.


	Teigiama šeimos anamnezė (kada nors broliui, seseriai, motinai ar tėvui buvusi venų tromboembolija, ypač santykinai ankstyvame amžiuje, pvz., iki 50 metų).
	Jeigu įtariamas paveldimas polinkis, prieš sprendžiant dėl SHK vartojimo moterį reikia nusiųsti pas specialistą konsultacijai.

	Kitos medicininės būklės, susijusios su VTE
	Vėžys, sisteminė raudonoji vilkligė, hemolizinis ureminis sindromas, lėtinė uždegiminė žarnų liga (Krono liga ar opinis kolitas) ir pjautuvo pavidalo ląstelių anemija

	Vyresnis amžius
	Ypač virš 35 metų



· Nėra vieningos nuomonės dėl galimos varikozinių venų ir paviršinio tromboflebito įtakos venų trombozės pradžiai ar progresavimui.
· Reikia atsižvelgti į padidėjusią tromboembolijos riziką nėštumo metu, ypač 6 savaites po gimdymo (žr. informaciją apie nėštumą ir žindymą 4.6 skyriuje).

VTE (giliųjų venų trombozės ir plaučių embolijos) simptomai
Moterims reikia patarti, kad, pasireiškus simptomams, nedelsdamos kreiptųsi medicininės pagalbos ir informuotų sveikatos priežiūros specialistą, kad vartoja SHK.

Giliųjų venų trombozės (GVT) simptomai gali būti:
- vienos kojos ir (arba) pėdos patinimas arba patinimas išilgai kojos venos;
- kojos skausmas arba skausmingumas, kuris gali būti juntamas tik stovint arba vaikščiojant;
- padidėjusi paveiktos kojos temperatūra; kojos odos paraudimas arba odos spalvos pokytis.

Plaučių embolijos (PE) simptomai gali būti:
- staiga pasireiškęs nepaaiškinamas dusulys arba kvėpavimo padažnėjimas;
- staigus kosulys, kuris gali būti susijęs su kraujingų skreplių atkosėjimu;
- aštrus krūtinės skausmas;
- sunkus galvos svaigimas ar sukimasis;
- dažnas arba neritmiškas širdies plakimas.
Kai kurie iš šių simptomų (pvz., dusulys, kosulys) nėra specifiniai ir gali būti neteisingai interpretuojami kaip dažnesni arba ne tokie sunkūs reiškiniai (pvz., kvėpavimo takų infekcijos).

Kiti kraujagyslių užsikimšimo požymiai gali būti: staigus galūnės skausmas, patinimas ir lengvas pamėlynavimas.

Jeigu užsikimšimas pasireiškia akyje, simptomas gali būti skausmo nesukeliantis neryškus regėjimas, kuris gali progresuoti iki apakimo. Kartais apankama beveik iš karto.

Arterijų tromboembolijos (ATE) rizika
Remiantis epidemiologiniais tyrimais, SHK vartojimas yra susijęs su padidėjusia arterijų tromboembolijos (miokardo infarkto) arba cerebrovaskulinio priepuolio (pvz., praeinančiojo smegenų išemijos priepuolio, insulto) rizika. Arterijų tromboembolijos reiškiniai gali baigtis mirtimi.

ATE rizikos veiksniai
Arterijų tromboembolijos komplikacijų arba cerebrovaskulinio priepuolio rizika SHK vartojančioms moterims yra didesnė, jeigu yra rizikos veiksnių (žr. lentelę). NuvaRing negalima vartoti, jeigu moteriai yra vienas sunkus arba keli ATE rizikos veiksniai, dėl kurių padidėja arterijų trombozės rizika (žr. 4.3 skyrių). Jeigu moteriai yra keli rizikos veiksniai, rizikos padidėjimas gali būti didesnis už atskirų veiksnių sumą; tokiu atveju reikia įvertinti bendrą moteriai kylančią riziką. Jeigu naudos ir rizikos santykis laikomas nepalankiu, SHK skirti negalima (žr. 4.3 skyrių).

Lentelė. ATE rizikos veiksniai
	Rizikos veiksnys
	Pastaba

	Vyresnis amžius
	Ypač virš 35 metų

	Rūkymas
	Moterims, norinčioms vartoti SHK, reikia patarti nerūkyti. Vyresnėms nei 35 metų moterims, norinčioms toliau rūkyti, reikia primygtinai patarti naudoti kitą kontracepcijos metodą.


	Padidėjęs kraujospūdis
	

	Nutukimas (kūno masės indeksas viršija 30 kg/m²)
	Didėjant KMI, labai padidėja rizika.
Ypač svarbu moterims, kurioms yra papildomų rizikos veiksnių

	Teigiama šeimos anamnezė (kada nors broliui, seseriai, motinai ar tėvui buvusi arterijų tromboembolija, ypač santykinai ankstyvame amžiuje, pvz., iki 50 metų).
	Jeigu įtariamas paveldimas polinkis, prieš sprendžiant dėl SHK vartojimo moterį reikia nusiųsti pas specialistą konsultacijai.

	Migrena
	Padažnėjusi arba pasunkėjusi migrena vartojant SHK (tai gali būti cerebrovaskulinio priepuolio prodrominė būklė) gali būti priežastis nedelsiant nutraukti vaisto vartojimą

	Kitos medicininės būklės, susijusios su nepageidaujamais kraujagyslių reiškiniais
	Cukrinis diabetas, hiperhomocisteinemija, širdies vožtuvų liga ir prieširdžių virpėjimas, dislipoproteinemija ir sisteminė raudonoji vilkligė.



ATE simptomai

Moterims reikia patarti, kad, pasireiškus simptomams, nedelsdamos kreiptųsi medicininės pagalbos ir informuotų sveikatos priežiūros specialistus, kad vartoja SHK.

Cerebrovaskulinio priepuolio simptomai gali būti:
- staigus veido, rankos ar kojos tirpulys ar silpnumas, ypač vienoje kūno pusėje;
- staigus vaikščiojimo sutrikimas, galvos sukimasis, pusiausvyros ar koordinacijos sutrikimas;
- staigus sumišimas, kalbėjimo ar supratimo sutrikimas;
- staigus matymo viena ar abiem akimis sutrikimas;
- staigus, sunkus ar ilgalaikis galvos skausmas be žinomos priežasties;
- sąmonės netekimas ar apalpimas su traukuliais arba be jų.

Trumpalaikiai simptomai rodo, kad šis reiškinys yra praeinantysis smegenų išemijos priepuolis (PSIP).

Miokardo infarkto (MI) simptomai gali būti:
- skausmas, diskomfortas, spaudimas, sunkumas, veržimo ar pilnumo pojūtis krūtinėje, rankoje ar po krūtinkauliu;
- diskomfortas, plintantis į nugarą, žandikaulį, gerklę, ranką, skrandį;
- pilnumo, nevirškinimo ar užspringimo pojūtis;
- prakaitavimas, pykinimas, vėmimas ar galvos sukimasis;
- labai didelis silpnumas, nerimas ar dusulys;
- dažnas arba neritmiškas širdies plakimas.

· Įtarus ar diagnozavus VTE arba ATE, SHK vartojimą reikia nutraukti. Gydant antikoaguliantais (kumarino dariniais) dėl galimo pastarųjų teratogeninio poveikio reikia vartoti tinkamą kontracepciją.

1. Augliai

· Epidemiologiniai tyrimai rodo, kad žmogaus papilomos virusu (ŽPV) užsikrėtusioms moterims ilgalaikis SKT vartojimas didina gimdos kaklelio vėžio atsiradimo riziką. Tačiau, kol kas nežinoma, kiek jis priklauso nuo kitų veiksnių (pvz., lytinių partnerių skaičiaus, barjerinių kontraceptikų naudojimo). Epidemiologinių duomenų, kaip NuvaRing veikia gimdos kaklelio vėžio riziką, nėra (žr. poskyrį “Medicininis ištyrimas ir konsultacijos”).
· Atlikus 54 epidemiologinių tyrimų metaanalizę, nustatyta, kad SKT vartojančioms moterims šiek tiek padidėja santykinė rizika (SR = 1,24) susirgti krūties vėžiu. Nutraukus SKT vartojimą, rizikos padidėjimas per 10 metų palaipsniui išnyksta. Krūties vėžys jaunesnėms nei 40 metų moterims pasireiškia retai, taigi atsižvelgus į bendrą vėžio riziką, papildomų atvejų SKT vartojančioms arba neseniai vartojusioms moterims būna palyginti mažai. SKT vartojančioms ar kada nors vartojusioms moterims diagnozuojamas mažiau progresavęs krūties vėžys nei moterims, niekada jų nevartojusioms. Nustatytas rizikos padidėjimas SKT vartojusioms moterims gali būti dėl ankstyvesnio krūties vėžio diagnozavimo, biologinio SKT poveikio ar abiejų veiksnių.
· SKT vartojančioms moterims retais atvejais atsirado gerybinis kepenų auglys, dar rečiau – piktybinis kepenų auglys. Pavieniais atvejais toks auglys sukeldavo gyvybei pavojingą kraujavimą į pilvo ertmę, todėl atliekant diferencinę diagnozę NuvaRing vartojančiai moteriai, kuriai labai skauda viršutinę pilvo dalį, yra kepenų padidėjimas ar kraujavimas į pilvo ertmę, negalima atmesti kepenų auglio galimybės.

1. Padidėjusi ALT koncentracija

· Klinikinių tyrimų metu pacientėms, gydytoms nuo hepatito C viruso (HCV) infekcijos ombitasviro / paritapreviro / ritonaviro ir dasabuviro (su ribavirinu arba be jo) preparatais bei kartu vartojusioms etinilestradiolio preparatų, pvz., sudėtinių hormoninių kontraceptikų (SHK), transaminazės (ALT) koncentracija reikšmingai dažniau daugiau kaip 5 kartus viršijo viršutinę normos ribą (VNR) negu šių preparatų kartu nevartojusioms. Transaminazės (ALT) padidėjimas taip pat buvo pastebėtas moterims, vartojusioms etinilestradiolio preparatų, pvz., sudėtinių hormoninių kontraceptikų (SHK) ir kartu gydytoms glekapreviro / pibrentasviro preparatais (žr. 4.3 ir 4.5 skyrius).

1. Kitos būklės

· Jei moteris serga hipertrigliceridemija arba, jei tokia būklė buvo jos kraujo giminaičiams, ir vartoja hormoninių kontraceptikų, gali būti didesnė rizika susirgti kasos uždegimu.
· Daugeliui hormoninius kontraceptikus vartojančių moterų šiek tiek padidėja kraujospūdis, bet kliniškai reikšmingas padidėjimas yra retas. Kaip hormoninių kontraceptikų vartojimas siejasi su hipertenzija, pilnai neištirta. Jei vartojant NuvaRing atsiranda nuolatinė kliniškai reikšminga hipertenzija, gydytojas turi sustabdyti žiedo vartojimą ir gydyti hipertenziją. Jeigu taikant antihipertenzinį gydymą kraujospūdis normalizuojasi, jei reikalinga, NuvaRing vartojimą galima atnaujinti.
· Nustatyta, kad nėštumo ir hormoninių kontraceptikų vartojimo metu gali atsirasti ar pablogėti tokios būklės (kaip tai susiję su hormoninių kontraceptikų vartojimu, pilnai neištirta): su tulžies sąstoviu susijusi gelta ir (ar) niežulys, tulžies akmenų susidarymas, porfirija, sisteminė raudonoji vilkligė, hemolizinis ureminis sindromas, Sydenhamo chorėja, nėštumo pūslelinė, prikurtimas dėl otosklerozės.
· Egzogeniniai estrogenai gali sukelti įgimtos ir įgytos angioneurozinės edemos simptomų atsiradimą ar paūmėjimą.
· Dėl ūmaus ir lėtinio kepenų funkcijos sutrikimo NuvaRing vartojimą gali tekti nutraukti ir nevartoti tol, kol kepenų funkcijos rodmenys normalizuosis. Jei dėl cholestazės pasikartoja gelta ir (ar) niežulys, pirmą kartą pasireiškę nėštumo ar ankstesnio lytinių hormonų vartojimo metu, žiedo vartojimą reikia nutraukti.
· Estrogenai ir progestagenai gali paveikti periferinį atsparumą insulinui ir gliukozės toleranciją, visgi duomenų, rodančių, kad vartojant hormoninius kontraceptikus, reikėtų keisti diabetu sergančių pacienčių gydymo schemą, nėra. Visgi, diabetu sergančias ligones reikia atidžiai stebėti, ypač pirmą NuvaRing vartojimo mėnesį.
· Užfiksuota atvejų, kai, vartojant hormoninių kontraceptikų, pasireiškė arba pasunkėjo Krono liga ar opinis kolitas, tačiau išvadų apie šį ryšį daryti negalima.
· Retais atvejais gali atsirasti chloazma (rudmė), ypač, jei moteriai yra buvusi nėščiųjų chloazma. Vartojančios NuvaRing į chloazmą linkusios moterys turi saugotis saulės ir dirbtinių ultravioletinių spindulių.
· Būklės, kurioms esant moteriai gali nepavykti tinkamai įsikišti NuvaRing, o įkištas žiedas gali iškristi: gimdos kaklelio iškritimas, cistocelė ir (ar) rektocelė, sunkus ar lėtinis vidurių užkietėjimas. 
Labai retai nustatyta atsitiktinio NuvaRing įkišimo į šlaplę atvejų, dėl kurių žiedas gali atsidurti šlapimo pūslėje. Jeigu atsiranda cistito simptomų, diferencijuojant, reikia įvertinti neteisingos žiedo padėties galimybę.
· NuvaRing vartojanti moteris kartais gali susirgti makšties uždegimu, tačiau duomenų, rodančių, kad makšties uždegimo gydymas paveiktų NuvaRing veiksmingumą ar NuvaRing veiktų makšties uždegimo gydymą, nėra (žr. 4.5 skyrių).
· Labai retai buvo gauta pranešimų, kad žiedas prikibo prie makšties audinio ir reikėjo sveikatos priežiūros specialisto pagalbos jam pašalinti. Kai kuriais atvejais, kai audiniai apaugo žiedą, žiedas buvo pašalintas jį nupjovus (nepažeidžiant gretimų makšties audinių).
· Slogi nuotaika ir depresija yra gerai žinomas hormoninių kontraceptikų vartojimo nepageidaujamas poveikis (žr. 4.8 skyrių). Depresija gali turėti rimtų pasekmių ir tai yra gerai žinomas savižudiško elgesio bei savižudybių rizikos veiksnys. Moteris turi būti informuota, kad pasireiškus nuotaikos svyravimui ir depresijos simptomams, įskaitant tuos atvejus, kai jie pasireiškia vos pradėjus gydymą, reikia kreiptis į savo gydytoją.

Medicininis ištyrimas ir konsultacijos

Prieš pradedant arba atnaujinant gydymą NuvaRing, reikia sužinoti visą ligos istoriją (įskaitant šeimos anamnezę) ir atmesti nėštumo galimybę. Reikia išmatuoti kraujospūdį ir atlikti fizinį ištyrimą, atsižvelgiant į kontraindikacijas (žr. 4.3 skyrių) ir įspėjimais (žr. 4.4 skyrių). Svarbu atkreipti moters dėmesį į informaciją apie venų ir arterijų trombozę, įskaitant NuvaRing keliamą riziką, palyginti su kitų SHK vartojimu, VTE ir ATE simptomus, žinomus rizikos veiksnius ir ką reikia daryti įtarus trombozę.

Moteriai taip pat reikia nurodyti atidžiai perskaityti pakuotės lapelį ir laikytis pateiktų patarimų. Tyrimų dažnis ir pobūdis turi būti paremtas nustatytos praktikos rekomendacijomis ir pritaikytas konkrečiai moteriai.

Moteriai reikia nurodyti, kad hormoniniai kontraceptikai neapsaugo nuo ŽIV infekcijų (AIDS) ir kitų lytiniu keliu plintančių ligų.

Sumažėjęs veiksmingumas

NuvaRing veiksmingumas gali sumažėti, jeigu nepaisoma vartojimo taisyklių (žr. 4.2 skyrių) arba kartu vartojama vaistinių preparatų, kurie mažina etinilestradiolio ir (arba) etonogestrelio koncentraciją plazmoje (žr. 4.5 skyrių).

Ciklo kontrolės susilpnėjimas

NuvaRing vartojimo laikotarpiu gali atsirasti nereguliarus kraujavimas (tepių išskyrų iš makšties ar nesavalaikis kraujavimas). Jeigu anksčiau vartojant NuvaRing mėnesinės buvo reguliarios ir šis buvo vartojamas pagal rekomendacijas, reikia pagalvoti, kad priežastys gali būti susijusios ne su hormonais. Reikia imtis tinkamų diagnostikos priemonių ir nustatyti, ar moteris nėra nėščia ir ar neprasidėjo piktybinis procesas. Gali tekti atlikti gimdos išgrandymą.

Kai kurioms moterims nutraukimo kraujavimas per pertrauką be žiedo gali neprasidėti. Jei NuvaRing buvo vartojamas pagal 4.2 skyriuje pateiktą instrukciją, tikimybė, kad moteris pastojo, maža. Visgi, jei NuvaRing ne pagal instrukciją buvo vartojamas prieš pirmąjį neįvykusį nutraukimo kraujavimą arba jei tokie kraujavimai neprasidėjo du kartus, prieš tęsiant NuvaRing vartojimą, reikia patikrinti, ar moteris ne nėščia.

Etinilestradiolio ir etonogestrelio poveikis vyrams

Absorbuojamo per varpą etinilestradiolio ir etonogestrelio poveikio vyro organizmui apimtis ir galimas farmakologinis poveikis nebuvo tirti.

Sulūžęs žiedas

Labai retai, tačiau pasitaikė atvejų, kai vartojamas NuvaRing sulūžo (žr. 4.5 skyrių). Užfiksuota makšties pažeidimo sulūžus žiedui atvejų. Tokiu atveju moteriai rekomenduojama ištraukti sulūžusį žiedą ir kiek galima greičiau įsikišti naują. Kitas 7 dienas papildomai naudoti barjerinį kontracepcijos metodą (pvz., vyrišką prezervatyvą). Reikia įsitikinti, kad moteris nėra nėščia, taigi moteris turi kreiptis į savo gydytoją.

Žiedo iškritimas

Buvo atvejų, kai NuvaRing iškrito, pavyzdžiui, žiedas buvo netinkamai įkištas, iškrito ištraukiant tamponą, lytiškai santykiaujant arba sunkaus ar lėtinio vidurių užkietėjimo atveju. Jeigu žiedas ilgai būna ne makštyje, gali sumažėti kontraceptinis veiksmingumas ir (arba) prasidėti nesavalaikis kraujavimas. Užtikrinant veiksmingumą, moteriai rekomenduojama reguliariai (pvz., prieš lytinius santykius ir po jų) tikrinti, ar NuvaRing yra makštyje.

Jeigu NuvaRing atsitiktinai iškrito ir jo nebuvo makštyje trumpiau nei 3 valandas, kontraceptinis veiksmingumas nesumažėja. Moteris turi nuplauti žiedą vėsiu ar drungnu (bet ne karštu) vandeniu ir kiek galima greičiau jį įsikišti, bet ne vėliau kaip per 3 valandas.

Jeigu NuvaRing makštyje nebuvo ar manoma, kad nebuvo, ilgiau kaip 3 valandas, kontraceptinis veiksmingumas gali būti sumažėjęs. Šiuo atveju reikia elgtis pagal atitinkamas rekomendacijas, nurodytas 4.2 skyriaus poskyryje ,,Ką daryti, jei žiedas kurį laiką buvo iškritęs iš makšties“.

4.5	Sąveika su kitais vaistiniais preparatais ir kitokia sąveika

Sąveika su kitais vaistiniais preparatais

Pastaba. Norint nustatyti galimą sąveiką, reikia atsižvelgti į kartu vartojamų vaistinių preparatų charakteristikų santraukas.

Kitų vaistinių preparatų įtaka NuvaRing poveikiui
Gali pasireikšti sąveika su vaistiniais ar augaliniais preparatais, kurie indukuoja mikrosomų fermentus. Dėl jos gali padidėti lytinių hormonų klirensas bei pasireikšti kraujavimas ne menstruacijų metu ir (arba) neveiksmingumas.

Valdymas
Padidėjusį fermentų aktyvumą galima užfiksuoti jau po kelių vartojimo dienų. Didžiausias aktyvumas dažniausiai pastebimas po kelių savaičių. Baigus vartoti tokius vaistinius preparatus, fermentų aktyvumas gali išlikti padidėjęs maždaug 4 savaites.

Trumpalaikis gydymas
Moterys, kurios vartoja vaistinių ar augalinių preparatų, indukuojančių mikrosomų fermentus, turi papildomai (greta NuvaRing) laikinai taikyti barjerinę arba kitokią kontracepciją. Pastaba: NuvaRing negalima naudoti kartu su diafragma, gimdos kaklelio gaubteliu ar moterišku prezervatyvu. Barjerinį metodą reikia taikyti visą laiką, kol vartojami mikrosomų fermentų induktoriai, ir paskui dar 28 dienas. Jei jų vartojimas kartu užtrunka ilgiau negu 3 savaites, kol laikomas žiedas, tai kitą žiedą reikia įsikišti iš karto, be įprastinės pertraukos.

Ilgalaikis gydymas
Moterims, kurios ilgai vartoja veikliųjų medžiagų, indukuojančių kepenų mikrosomų fermentus, rekomenduojamas kitas patikimas (nehormoninis) kontracepcijos metodas.

Literatūroje aprašyta žemiau išvardyta sąveika.

Medžiagos, kurios didina sudėtinių hormoninių kontraceptikų klirensą
Gali pasireikšti sąveika su vaistiniais ar augaliniais preparatais, kurie indukuoja mikrosomų (citochromo P450, CYP) fermentus. Dėl jos gali padidėti lytinių hormonų klirensas bei sumažėti jų koncentracijos plazmoje ir sudėtinių hormoninių kontraceptikų (įskaitant NuvaRing) veiksmingumas. Tokie preparatai yra fenitoinas, fenobarbitalis, primidonas, bozentanas, karbamazepinas, rifampicinas ir galbūt taip pat okskarbazepinas, topiramatas, felbamatas, grizeofulvinas, kai kurie ŽIV proteazės inhibitoriai (pvz., ritonaviras), nenukleozidiniai atvirkštinės transkriptazės inhibitoriai (pvz., efavirenzas) ir jonažolės preparatai.

Medžiagos, kurių įtaka sudėtinių hormoninių kontraceptikų klirensui įvairi
Daugelis ŽIV proteazės inhibitorių (pvz., nelfinaviras), nenukleozidinių atvirkštinės transkriptazės inhibitorių (pvz., nevirapinas) ir (arba) vaistinių preparatų nuo HCV infekcijos (pvz., bocepreviras, telapreviras), vartojami kartu su hormoniniais kontraceptikais, gali padidinti ar sumažinti progestagenų, įskaitant etonogestrelį, ir estrogenų koncentracijas plazmoje. Kai kuriais atvejais suminė tokių pokyčių įtaka gali būti kliniškai reikšminga.

Medžiagos, kurios mažina sudėtinių hormoninių kontraceptikų klirensą
Galimos sąveikos su fermentų inhibitoriais klinikinė reikšmė neaiški.
Kartu vartojami stiprūs (pvz., ketokonazolas, itrakonazolas, klaritromicinas) ar vidutiniai (pvz., flukonazolas, diltiazemas, eritromicinas) CYP3A4 inhibitoriai gali padidinti estrogenų ar progestagenų, įskaitant etonogestrelį, koncentracijas serume.

Gauta pranešimų apie žiedo sulūžimo atvejus, į makštį kartu vartojant kitų vaistinių preparatų, įskaitant priešgrybelinius, antibiotikus ir lubrikantus (žr. Sulūžęs žiedas 4.4 skyriuje). Remiantis farmakokinetikos tyrimų duomenimis, į makštį vartojami priešgrybeliniai vaistiniai preparatai ir spermicidai įtakos NuvaRing veiksmingumui ir saugumui greičiausiai neturi.

Hormoniniai kontraceptikai gali veikti kitų vaistinių preparatų metabolizmą. Atitinkamai, koncentracijos kraujo plazmoje ir audiniuose gali padidėti (pvz., ciklosporino) ar sumažėti (pvz., lamotrigino).

Farmakodinaminė sąveika
Kartu vartojant ombitasviro / paritapreviro / ritonaviro ir dasabuviro (su ribavirinu arba be jo) arba glekapreviro / pibrentasviro preparatų, gali kilti didesnė ALT koncentracijos padidėjimo rizika (žr. 4.3 ir 4.4 skyrius). Dėl to, prieš pradedant vartoti šį vaistinių preparatų derinį, NuvaRing vartojančios pacientės privalo pakeisti NuvaRing alternatyviu kontracepcijos būdu (pvz., vartoti gryną progestageną arba taikyti nehormoninį metodą). NuvaRing galima vėl pradėti naudoti praėjus 2 savaitėms po paskutinės šio vaistinių preparatų derinio dozės.

Laboratoriniai tyrimai

Kontraceptinių hormonų vartojimas gali veikti kai kurių laboratorinių tyrimų rodmenis, įskaitant kepenų, skydliaukės, antinksčių ir inkstų funkcijos biocheminių tyrimų rodmenis, pernašos baltymų (pvz., kortikosteroidus prisijungiančio globulino ir lytinius hormonus prisijungiančio globulino), lipidų ar lipoproteinų frakcijų koncentracijas plazmoje, angliavandenių metabolizmo, koaguliacijos ir fibrinolizės rodmenis. Dažniausiai rodmenų pokyčiai būna normos ribose.

Sąveika su tamponais

Farmakokinetikos duomenys rodo, kad kartu naudojami tamponai įtakos NuvaRing išskiriamų hormonų absorbcijai į kraujotaką neturi. Retais atvejais NuvaRing gali būti ištrauktas kartu su tamponu (žr. poskyrį „Ką daryti, jei žiedas kurį laiką buvo iškritęs iš makšties“).

4.6	Vaisingumas, nėštumo ir žindymo laikotarpis

Vaisingumas
NuvaRing yra skirtas apsaugai nuo nėštumo. Jeigu moteris nori nustoti vartojusi NuvaRing dėl to, kad ji nori tapti nėščia, jai reikia patarti, kad prieš bandydama pastoti sulauktų natūralių mėnesinių, nes tai padės apskaičiuoti gimdymo datą.

Nėštumas
Nėštumo metu NuvaRing vartoti negalima. Jei NuvaRing vartojanti moteris pastojo, žiedą reikia ištraukti. Didelės apimties epidemiologiniai tyrimai nenustatė nei apsigimimų rizikos padidėjimo naujagimiams, kurių motinos prieš nėštumą vartojo SKT, nei teratogeninio poveikio rizikos padidėjimo naujagimiams, kurių motinos ankstyvuoju nėštumo laikotarpiu nežinodamos apie neštumą vartojo SKT.

Klinikinis tyrimas, kuriame dalyvavo nedidelis skaičius moterų, parodė, kad į makštį vartojamų kontraceptinių hormonų koncentracija gimdoje būna panaši į vartojančių SKT (žr. 5.2 skyrių). Klinikinių duomenų apie nėštumų, kurių metu buvo vartojamas NuvaRing, baigtį nėra.

Reikia atkreipti dėmesį į padidėjusią VTE riziką po gimdymo, jei vėl pradedama vartoti NuvaRing (žr. 4.2 ir 4.4 skyrius).

Žindymas
Estrogenai gali paveikti žindymą, nes jie gali sumažinti motinos pieno išsiskyrimą ir keisti jo sudėtį. Taigi vartoti NuvaRing paprastai nerekomenduojama tol, kol žindymas nenutraukiamas. Mažas kontraceptinių hormonų ir (ar) jų metabolitų kiekis gali prasiskverbti į motinos pieną, tačiau duomenų, kad toks kiekis nepalankiai veiktų kūdikio sveikatą, nėra.

4.7	Poveikis gebėjimui vairuoti ir valdyti mechanizmus

Remiantis farmakodinamikos savybėmis, kad NuvaRing gebėjimo vairuoti ir valdyti mechanizmus neveikia arba veikia nereikšmingai.

4.8	Nepageidaujamas poveikis

Klinikinių NuvaRing tyrimų metu dažniausias nepageidaujamas poveikis buvo galvos skausmas, makšties infekcija ir išskyros iš makšties. Kiekvienas iš šių simptomų pasireiškė 5‑6 % moterų.

Atskirų nepageidaujamų reakcijų apibūdinimas
SHK vartojančioms moterims nustatyta padidėjusi arterijų ir venų trombozės ir tromboembolijos reiškinių rizika, įskaitant miokardo infarktą, insultą, praeinančiuosius smegenų išemijos priepuolius, venų trombozę ir plaučių emboliją (išsamesnė informacija pateikiama 4.4 skyriuje).

Kiti nepageidaujami poveikiai, pastebėti SHK vartojusioms moterims, yra išsamiau aptarti 4.4 skyriuje.

NuvaRing klinikinių tyrimų, stebėjimo tyrimų ar vaisto vartojimo jam esant rinkoje metu pastebėtos nepageidaujamos reakcijos išvardytos toliau lentelėje. Nepageidaujami reiškiniai apibūdinami atitinkamomis MedDRA sąvokomis.

Visos nepageidaujamos reakcijos yra išvardintos pagal organų sistemų klases ir dažnį, kuris apibūdinamas taip: dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1 000) ir nežinomas (negali būti apskaičiuotas pagal turimus duomenis).

	Organų sistemų klasė
	Dažnos
	Nedažnos
	Retos
	Dažnis nežinomas1


	Infekcijos ir infestacijos
	Makšties infekcija
	Cervicitas, cistitas, šlapimo takų infekcija
	
	

	Imuninės sistemos sutrikimai
	
	
	
	Padidėjusio jautrumo reakcijos, įskaitant anafilaksiją ir įgimtos ir įgytos angioneurozinės edemos simptomų paūmėjimas

	Metabolizmo ir mitybos sutrikimai
	
	Apetito padidėjimas
	
	

	Psichikos sutrikimai
	Depresija, lytinio potraukio susilpnėjimas
	Nuotaikos pokyčiai, nuotaikos sutrikimas, nuotaikų kaita
	
	

	Nervų sistemos sutrikimai
	Galvos skausmas, migrena
	Svaigulys, hipoestezija
	
	

	Akių sutrikimai
	
	Regėjimo sutrikimas
	
	

	Kraujagyslių sutrikimai
	
	Kraujo samplūdis į veidą ir kaklą
	Venų tromboembolija,
arterijų tromboembolija
	

	Virškinimo trakto sutrikimai
	Pilvo skausmas, pykinimas
	Pilvo pūtimas, viduriavimas, vėmimas, vidurių užkietėjimas
	
	

	Odos ir poodinio audinio sutrikimai
	Spuogai
	Alopecija, egzema, niežulys, išbėrimas, dilgėlinė
	
	Chloazma

	Skeleto, raumenų ir jungiamojo audinio sutrikimai
	
	Nugaros skausmas, raumenų mėšlungis, galūnių skausmas
	
	

	Inkstų ir šlapimo takų sutrikimai
	
	Skausmingas šlapinimasis, priverstinis šlapinimasis, dažnas šlapinimasis
	
	

	Lytinės sistemos ir krūties sutrikimai
	Krūtų skausmas, lytinių organų niežulys moterims, dismenorėja, dubens skausmas, išskyros iš makšties
	Amenorėja, krūtų diskomfortas, krūtų padidėjimas, krūtų sustandėjimas, gimdos kaklelio polipas, kraujavimas lytinių santykių metu, dispareunija, gimdos kaklelio ektropionas, fibrocistinė krūtų liga, menoragija, metroragija, dubens diskomfortas, priešmenstruacinis sindromas, gimdos spazmai, deginimo pojūtis makštyje, kvapas iš makšties, makšties skausmas, vulvovaginalinis diskomfortas, vulvovaginalinis sausumas
	Galaktorėja
	Varpos sutrikimai

	Bendrieji sutrikimai ir vartojimo vietos pažeidimai

	
	Nuovargis, dirglumas, negalavimas, edema, svetimkūnio pojūtis
	
	Makšties žiedo apaugimas audiniais

	Tyrimai
	Kūno svorio padidėjimas
	Kraujospūdžio padidėjimas
	
	

	Sužalojimai, apsinuodijimai ir procedūrų komplikacijos
	Diskomfortas dėl makšties žiedo, makšties žiedo iškritimas
	Makšties žiedo komplikacijos
	
	Makšties pažeidimas sulūžus makšties žiedui


1 Nepageidaujami reiškiniai išvardyti remiantis pavieniais pranešimais.

Buvo pranešta apie nuo hormonų priklausomus auglius (pvz., kepenų augliai, krūties vėžys), susijusius su SHK vartojimu. Išsamesnė informacija pateikiama 4.4 skyriuje.

Labai retai, tačiau pasitaikė atvejų, kai vartojamas NuvaRing sulūžo (žr. 4.4 ir 4.5 skyrius).

Sąveika
Dėl kitų vaistinių preparatų (fermentų induktorių) sąveikos su hormoniniais kontraceptikais gali pasireikšti kraujavimas ne menstruacijų metu ir (arba) kontracepcijos neveiksmingumas (žr. 4.5 skyrių).

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, tiesiogiai užpildę pranešimo formą internetu Tarnybos Vaistinių preparatų informacinėje sistemoje https://vapris.vvkt.lt/vvkt-web/public/nrvSpecialist arba užpildę Sveikatos priežiūros ar farmacijos specialisto pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?1399030386, ir atsiųsti elektroniniu paštu (adresu NepageidaujamaR@vvkt.lt).


4.9	Perdozavimas

Perdozavus hormoninių kontraceptikų, sunkaus žalingo poveikio nenustatyta. Tokiu atveju gali atsirasti šių simptomų: pykinimas, vėmimas, jaunoms mergaitėms nesunkus kraujavimas iš makšties. Priešnuodžių nėra, tolimesnis gydymas simptominis.


5.	FARMAKOLOGINĖS SAVYBĖS

5.1	Farmakodinaminės savybės

Farmakoterapinė grupė – kiti ginekologiniai preparatai, į makštį vartojami kontraceptikai, makšties žiedas su progestagenu ir estrogenu. ATC kodas – G02BB01.

Veikimo mechanizmas
NuvaRing yra etonogestrelio ir etinilestradiolio. Etonogestrelis yra progestagenas, 19-nortestosterono darinys, kuris organuose taikiniuose stipriai jungiasi prie progesterono receptorių. Etinilestradiolis – tai estrogenas, kurio yra daugelyje kontraceptinių preparatų. Kontraceptinis NuvaRing poveikis pagrįstas įvairiais veikimo mechanizmais, iš kurių svarbiausias – ovuliacijos slopinimas.

Klinikinis veiksmingumas ir saugumas
Visame pasaulyje (JAV, ES ir Brazilijoje) atlikti klinikiniai tyrimai, kuriuose dalyvavo 18‑40 metų moterys. Kontraceptinis veiksmingumas buvo panašus į žinomą sudėtinių kontraceptikų veiksmingumą. Toliau lentelėje pateikiamas klinikinių NuvaRing tyrimų metu nustatytas Pearl indeksas (nėštumų skaičius 100 moterų metų).
	Tyrimo metodas
	Pearl indeksas
	95 % PI
	Ciklų skaičius

	Tyrime dalyvavusių, bet nebūtinai tyrimą baigusių asmenų (angl. ITT) duomenys (vartotojo ir metodo klaidos)
	0,96
	0,64–1,39
	37 977

	Asmenų pagal protokolą (angl. PP) duomenys (metodo klaidos) 
	0,64
	0,35-1,07
	28 723



Vartojant didesnes SKT dozes (50 mikrogramų etinilestradiolio), endometriumo ir kiaušidžių vėžio rizika sumažėja. Ar taip yra ir vartojant mažų dozių kontraceptikų, pavyzdžiui, NuvaRing, duomenų nėra.

Kraujavimo pobūdis

Didelės apimties palyginamieji NuvaRing ir SKT (150/30 mikrogramų levonorgestrelio ir etinilestradiolio) tyrimai (n = 512, palyginti su n = 518), kurių metu 13 ciklų buvo vertinamos kraujavimo iš makšties ypatybės, parodė, kad vartojant NuvaRing, tepių išskyrų iš makšties arba nesavalaikio kraujavimo atsirado retai (2,0‑6,4 %). Be to, daugeliui moterų kraujavimas iš makšties atsirado tik per pertrauką be žiedo (58,8‑72,8 %).

Poveikis kaulų mineraliniam tankiui

Ilgiau nei du metus buvo tiriamas NuvaRing (n = 76) poveikis moterų kaulų mineraliniam tankiui (KMT), palyginti su nehormonine gimdos (intrauterinine) spirale (IUS) (n = 31). Nepalankaus poveikio kaulinio audinio masei nenustatyta.

Vaikų populiacija
NuvaRing saugumas ir veiksmingumas vaikams iki 18 metų neištirti.

5.2	Farmakokinetinės savybės

Etonogestrelis

Absorbcija
Iš NuvaRing išsiskyrusį etonogestrelį greitai absorbuoja makšties gleivinė. Įsikišus žiedą į makštį, didžiausia etonogestrelio koncentracija serume (maždaug 1 700 pg/ml) atsiranda maždaug per vieną savaitę. Koncentracija serume šiek tiek svyruoja ir lėtai mažėja iki maždaug 1600 pg/ml po 1 savaitės, 1500 pg/ml po 2 savaičių ir 1400 pg/ml po 3 vartojimo savaičių. Absoliutus biologinis prieinamumas yra maždaug 100 % ir yra didesnis nei išgerto vaistinio preparato. Etonogestrelio koncentracija gimdos kaklelyje ir gimdoje buvo nustatinėjama nedideliam skaičiui moterų, vartojusių NuvaRing arba SGK (150 mikrogramų dezogestrelio ir 20 mikrogramų etinilestradiolio). Koncentracijos buvo panašios.

Pasiskirstymas
Etonogestrelis prisijungia prie serumo albuminų ir lytinius hormonus prisijungiančio globulino (LHPG). Tariamasis etonogestrelio pasiskirstymo tūris – 2,3 l/kg.

Biotransformacija
Etonogestrelis metabolizuojamas įprastu steroidų metabolizmo būdu. Klirensas iš serumo – maždaug 3,5 l/val. Tiesioginės sąveikos su kartu vartojamu etinilestradioliu nenustatyta.

Eliminacija
Yra dvi etonogestrelio koncentracijos serume mažėjimo fazės. Galutinę eliminacijos fazę apibūdina pusinis periodas – maždaug 29 valandos. Su šlapimu ir tulžimi pašalinamų etonogestrelio ir jo metabolitų santykis – maždaug 1,7:1. Metabolitų ekskrecijos pusinis periodas – maždaug 6 dienos.

Etinilestradiolis

Absorbcija
Iš NuvaRing išsiskyrusį etinilestradiolį greitai absorbuoja makšties gleivinė. Įsikišus žiedą į makštį, didžiausia maždaug 35 pg/ml koncentracija serume atsiranda maždaug per 3 dienas ir mažėja iki 19 pg/ml po 1 savaitės, 18 pg/ml po 2 savaičių ir 18 pg/ml po 3 vartojimo savaičių. Mėnesinė etinilestradiolio sisteminė ekspozicija (AUC0‑∞) vartojant NuvaRing – 10,9 ng x val./ml. Absoliutus biologinis prieinamumas – maždaug 56 %, t.y. panašus į išgerto etinilestradiolio. Etinilestradiolio koncentracija gimdos kaklelyje ir gimdoje buvo nustatinėjama nedideliam skaičiui moterų, vartojusių NuvaRing arba SKT (150 mikrogramų dezogestrelio ir 20 mikrogramų etinilestradiolio). Koncentracijos buvo panašios.

Pasiskirstymas
Daug etinilestradiolio nespecifiškai prisijungia prie serumo albuminų. Nustatytas menamas pasiskirstymo tūris – maždaug 15 l/kg.

Biotransformacija
Etinilestradiolio metabolizmas visų pirma vyksta aromatinio hidroksilinimo būdu, tačiau susidaro daug įvairių hidroksilintų ir metilintų metabolitų. Tai laisvi metabolitai arba sulfatų ir gliukuronidų junginiai. Menamas klirensas – maždaug 35 l/val.

Eliminacija
Yra dvi etinilestradiolio koncentracijos serume mažėjimo fazės. Galutinei eliminacijos fazei būdingi individualūs pusinio periodo skirtumai, pusinio periodo mediana – maždaug 34 valandos. Nepakitusio etinilestradiolio neišskiriama. Su šlapimu ir tulžimi pasišalinusių etinilestradiolio metabolitų santykis – 1,3:1. Metabolitų ekskrecijos pusinis periodas – maždaug 1,5 dienos.

Ypatingos populiacijos

Vaikų populiacija
NuvaRing farmakokinetika jaunesnių nei 18 metų sveikų paauglių, kurios jau turėjo mėnesines, organizme nėra tirta.

Sutrikusi inkstų funkcija
Klinikinių tyrimų, vertinusių inkstų ligos įtaką NuvaRing farmakokinetikai, nebuvo atlikta.

Sutrikusi kepenų funkcija
Klinikinių tyrimų, vertinusių kepenų ligos įtaką NuvaRing farmakokinetikai, nebuvo atlikta. Vis dėlto moterų, kurių kepenų veikla yra sutrikusi, organizme steroidiniai hormonai gali būti blogai metabolizuojami.

Etninės grupės
Formalių klinikinių tyrimų, kuriais būtų įvertinta etninių grupių farmakokinetika, nebuvo atlikta.

5.3	Ikiklinikinių saugumo tyrimų duomenys

Įprastų farmakologinio saugumo, kartotinių dozių toksiškumo, genotoksiškumo, galimo kancerogeniškumo ir toksinio poveikio reprodukcijai ikiklinikinių etinilestradiolio ir etonogestrelio tyrimų duomenimis specifinio pavojaus žmogui nenustatyta.

Pavojaus aplinkai vertinimas (PAV)
Pavojaus aplinkai vertinimo tyrimai parodė, kad 17α-etinilestradiolis ir etonogestrelis gali kelti pavojų vandens paviršiuje gyvenantiems organizmams (žr. 6.6 skyrių).


6.	FARMACINĖ INFORMACIJA

6.1	Pagalbinių medžiagų sąrašas

Etileno ir vinilacetato kopolimeras, 28 % vinilacetatas
Etileno ir vinilacetato kopolimeras, 9 % vinilacetatas
Magnio stearatas

6.2	Nesuderinamumas

Duomenys nebūtini.

6.3	Tinkamumo laikas

40 mėnesių.

6.4	Specialios laikymo sąlygos

Prieš išduodant pacientei
3 metai, laikant šaldytuve (2 °C – 8 °C).

Išduodant pacientei
Vaistininkas ant pakuotės užrašo NuvaRing pardavimo datą. Tinka vartoti 4 mėnesius nuo įsigijimo datos, tačiau ne ilgiau iki ant pakuotės nurodyto tinkamumo laiko, priklausomai nuo to, kuris terminas baigiasi pirmiau.

Pacientei įsigijus
4 mėnesiai, laikant žemesnėje kaip 30°C temperatūroje.

Laikyti gamintojo pakuotėje, kad vaistinis preparatas būtų apsaugotas nuo šviesos ir drėgmės.

6.5	Talpyklės pobūdis ir jos turinys

NuvaRing
Paketėlyje yra vienas NuvaRing. Paketėlis pagamintas iš aliuminio folijos, kurios vidinė pusė padengta mažo tankio polietilenu, išorinė – polietileno tereftalatu (PET). Paketėlis yra atsparus vandeniui, jį galima pakartotinai užsegti. Paketėlis ir pakuotės lapelis yra ženklintoje kartoninėje dėžutėje. 

NuvaRing aplikatorius
Jis tiekiamas atskirai arba šio vaistinio preparato pakuotėje. NuvaRing aplikatorius gali būti tiekiamas ne visose šalyse. Aplikatorius yra plastikinis nesterilus vienkartinio naudojimo prietaisas, pagamintas iš polipropileno polimero, kurio sudėtyje yra trintį mažinantis priedas (sudaro mažiau kaip 5%). Kiekvienas aplikatorius supakuotas atskirai. Aplikatorius turi įspaustą CE ženklą.

Tiekiamos tokios šio preparato pakuotės:
- 1 žiedas;
- 1 žiedas ir 1 aplikatorius;
- 3 žiedai;
- 3 žiedai ir 3 aplikatoriai.
Gali būti tiekiamos ne visų dydžių pakuotės.

6.6	Specialūs reikalavimai atliekoms tvarkyti ir vaistiniam preparatui ruošti

NuvaRing
Žr. 4.2 skyrių. Vaistininkas turi ant pakuotės užrašyti pardavimo datą. Jeigu pakuotėje yra 3 žiedai, rekomenduojama pardavimo datą užrašyti tiek ant kartono dėžutės, tiek ant paketėlių. NuvaRing reikia pradėti vartoti per 4 mėnesius nuo įsigijimo datos arba iki tinkamumo laiko pabaigos, priklausomai nuo to, kuris terminas baigiasi pirmiau. Ištrauktą iš makšties NuvaRing reikia įdėti į paketėlį su daugkartiniu užsegimu ir išmesti kartu su buitinėmis atliekomis taip, kad atsitiktinai prie nieko neprisiliestų. Šis vaistinis preparatas gali kelti pavojų aplinkai (žr. 5.3 skyrių). NuvaRing negalima išmesti į kanalizaciją. Visus nesuvartotus žiedus ar atliekas reikia tvarkyti laikantis vietinių reikalavimų.

NuvaRing aplikatorius
NuvaRing aplikatoriaus negalima naudoti dar kartą, nes jis yra vienkartinis. Netyčia nukritusį aplikatorių reikia nuplauti vėsiu arba drungnu (bet NE karštu) vandeniu. Panaudotą aplikatorių reikia iš karto išmesti su įprastinėmis buitinėmis atliekomis. Jo negalima nuleisti su vandeniu į tualetą.


7.	REGISTRUOTOJAS

[bookmark: _Hlk74745709]N.V. Organon
Kloosterstraat 6
5349 AB Oss
Nyderlandai


8.	REGISTRACIJOS PAŽYMĖJIMŲ NUMERIAI

NuvaRing N1 - LT/1/07/0836/001
NuvaRing N3 – LT/1/07/0836/002
NuvaRing N1 ir 1 aplikatorius – LT/1/07/0836/003
NuvaRing N3 ir 3 aplikatoriai – LT/1/07/0836/004


9.	REGISTRAVIMO / PERREGISTRAVIMO DATA

Registravimo data 2007 m. spalio 3 d.
Perregistravimo data 2012 m. birželio 4 d.


10.	TEKSTO PERŽIŪROS DATA

2022 m. rugsėjo 4 d.


Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt

II PRIEDAS

REGISTRACIJOS SĄLYGOS

A.	GAMINTOJAS, ATSAKINGAS UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI

C.	KITOS SĄLYGOS IR REIKALAVIMAI REGISTRUOTOJUI 

D.	SĄLYGOS AR APRIBOJIMAI, SKIRTI SAUGIAM IR VEIKSMINGAM VAISTINIO PREPARATO VARTOJIMUI UŽTIKRINTI





A.	GAMINTOJAS, ATSAKINGAS UŽ SERIJŲ IŠLEIDIMĄ

Gamintojo, atsakingo už serijų išleidimą, pavadinimas ir adresas

N.V. Organon
Kloosterstraat 6
5349 AB Oss
Nyderlandai


B.	TIEKIMO IR VARTOJIMO SĄLYGOS AR APRIBOJIMAI

Receptinis vaistinis preparatas


C.	KITOS SĄLYGOS IR REIKALAVIMAI REGISTRUOTOJUI

Nėra.


D.	SĄLYGOS AR APRIBOJIMAI, SKIRTI SAUGIAM IR VEIKSMINGAM VAISTINIO PREPARATO VARTOJIMUI UŽTIKRINTI

Nereikia.

III PRIEDAS

A. ŽENKLINIMAS

INFORMACIJA ANT IŠORINĖS PAKUOTĖS

KARTONO DĖŽUTĖ


1.	VAISTINIO PREPARATO PAVADINIMAS

NuvaRing 120/15 mikrogramų/24 valandas vartojimo į makštį sistema
etonogestrelum/ethinylestradiolum


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

3 savaites per parą išsiskiria po 120 mikrogramų etonogestrelio ir 15 mikrogramų etinilestradiolio.
Vienoje vartojimo į makštį sistemoje yra 11,7 mg etonogestrelio, 2,7 mg etinilestradiolio.


3.	PAGALBINIŲ MEDŽIAGŲ SĄRAŠAS

Pagalbinės medžiagos: etileno ir vinilacetato kopolimeras, 28 % vinilacetatas, etileno ir vinilacetato kopolimeras, 9 % vinilacetatas, magnio stearatas.


4.	FARMACINĖ FORMA IR KIEKIS PAKUOTĖJE

Vartojimo į makštį sistema

Paketėlyje yra 1 žiedas, skirtas vartoti į makštį
3 paketėliuose yra po 1 žiedą, skirtą vartoti į makštį
1 paketėlis, kuriame yra 1 žiedas, skirtas vartoti į makštį ir 1 aplikatorius
3 paketėliai, kuriuose yra po 1 žiedą, skirtą vartoti į makštį ir 3 aplikatoriai


5.	VARTOJIMO METODAS IR BŪDAS

Vartoti į makštį.
Prieš vartojimą perskaitykite pakuotės lapelį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS(-I) SPECIALUS(-ŪS) ĮSPĖJIMAS(-AI) (JEI REIKIA)

Vaistininkui. Išduodant pacientei, ant pakuotės užrašyti NuvaRing pardavimo datą. Tinka vartoti 4 mėn. nuo įsigijimo datos, tačiau ne ilgiau iki ant pakuotės nurodyto tinkamumo laiko, priklausomai nuo to, kuris terminas baigiasi pirmiau.

Pildo vaistininkas
Išdavimo data:
Suvartoti iki:


8.	TINKAMUMO LAIKAS

EXP {mm/MMMM}


9.	SPECIALIOS LAIKYMO SĄLYGOS

Iki išdavimo pacientei laikyti šaldytuve (2 °C – 8 °C).
Pacientei įsigijus, NuvaRing galima laikyti ne ilgiau kaip 4 mėnesius žemesnėje kaip 30 °C temperatūroje.

Laikyti gamintojo pakuotėje, kad vaistas būtų apsaugotas nuo šviesos ir drėgmės.


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	REGISTRUOTOJO PAVADINIMAS IR ADRESAS

N.V. Organon
Kloosterstraat 6
5349 AB Oss
Nyderlandai


12.	REGISTRACIJOS PAŽYMĖJIMO NUMERIS

NuvaRing N1 – LT/1/07/0836/001
NuvaRing N3 – LT/1/07/0836/002
NuvaRing N1 ir 1 aplikatorius – LT/1/07/0836/003
NuvaRing N3 ir 3 aplikatoriai – LT/1/07/0836/004


13.	SERIJOS NUMERIS

Lot


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU

nuvaring


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC {numeris}
SN {numeris}
NN {numeris}




INFORMACIJA ANT VIDINĖS PAKUOTĖS

PAKETĖLIS

1.	VAISTINIO PREPARATO PAVADINIMAS

NuvaRing 120/15 mikrogramų/24 valandas vartojimo į makštį sistema
etonogestrelum/ethinylestradiolum


2.	 VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Vienoje vartojimo į makštį sistemoje yra 11,7 mg etonogestrelio ir 2,7 mg etinilestradiolio.


3.	FARMACINĖ FORMA IR KIEKIS PAKUOTĖJE

Vartojimo į makštį sistema
1 žiedas, skirtas vartoti į makštį


4.	KITAS(-I) SPECIALUS(-ŪS) ĮSPĖJIMAS(-AI) (JEI REIKIA)

Pildo vaistininkas
Išdavimo data:
Suvartoti iki:

Atidaryti čia


5.	TINKAMUMO LAIKAS

EXP {mm/MMMM}


6.	SPECIALIOS LAIKYMO SĄLYGOS

Laikyti gamintojo pakuotėje, kad vaistas būtų apsaugotas nuo šviesos ir drėgmės.
Laikyti žemesnėje kaip 30 °C temperatūroje.
Suvartoti per 4 mėnesius po įsigijimo, bet ne vėliau ant pakuotės nurodyto tinkamumo laiko.


7.	REGISTRUOTOJO PAVADINIMAS IR ADRESAS

N.V. Organon
Kloosterstraat 6
5349 AB Oss
Nyderlandai


8.	SERIJOS NUMERIS

Lot

























B. PAKUOTĖS LAPELIS

Pakuotės lapelis: informacija vartotojui

NuvaRing 120/15 mikrogramų/24 valandas vartojimo į makštį sistema
etonogestrelis/etinilestradiolis

Svarbūs dalykai, kuriuos reikia žinoti apie sudėtinius hormoninius kontraceptikus (SHK)

· Teisingai naudojant, tai yra vienas iš patikimiausių grįžtamojo poveikio kontracepcijos metodų.
· Sudėtiniai hormoniniai kontraceptikai šiek tiek didina kraujo krešulių venose ir arterijose riziką, ypač pirmaisiais metais arba vėl pradėjus juos vartoti po 4 savaičių arba ilgesnės pertraukos.
· Jeigu manote, kad Jums galbūt pasireiškė kraujo krešulio simptomų, būkite budrūs ir kreipkitės į gydytoją (žr. 2 skyriuje skyrelį „Kraujo krešuliai“).

Atidžiai perskaitykite visą šį lapelį, prieš pradėdamos vartoti NuvaRing, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Jis gali jiems pakenkti.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?
1.	Kas yra NuvaRing ir kam jis vartojamas
2.	Kas žinotina prieš vartojant NuvaRing
3.	Kaip vartoti NuvaRing
4.	Galimas šalutinis poveikis
5.	Kaip laikyti NuvaRing
6.	Pakuotės turinys ir kita informacija


1.	Kas yra NuvaRing ir kam jis vartojamas 
 
NuvaRing yra kontraceptinis makšties žiedas, vartojamas apsisaugoti nuo nėštumo. Kiekviename žiede yra mažas kiekis dviejų moteriškų lytinių hormonų: etonogestrelio ir etinilestradiolio. Juos žiedas pamažu išskiria į kraujotaką. Dėl mažo išskiriamų hormonų kiekio NuvaRing laikomas mažų dozių hormoniniu kontraceptiku. NuvaRing išskiria du skirtingo tipo hormonus, todėl jis vadinamas sudėtiniu hormoniniu kontraceptiku.

NuvaRing veikia taip pat kaip sudėtinės kontraceptinės tabletės (SKT), bet ne taip kaip tabletės, kurių reikia išgerti kiekvieną dieną, žiedas vartojamas 3 savaites iš eilės. Du NuvaRing išskiriami moteriškieji lytiniai hormonai neleidžia kiaušinėliui pasišalinti iš kiaušidės. Jei kiaušinėlis lieka kiaušidėje, moteris negali pastoti.


2.	Kas žinotina prieš vartojant NuvaRing

Bendrosios pastabos
Prieš pradėdamos vartoti NuvaRing, turite perskaityti 2 skyriuje pateikiamą informaciją apie kraujo krešulius. Ypač svarbu perskaityti kraujo krešulio simptomus (žr. 2 skyriuje skyrelį „Kraujo krešuliai“).

Šiame lapelyje aprašyta keletas situacijų, kurioms esant NuvaRing vartojimą reikia nutraukti arba kai NuvaRing gali būti mažiau patikimas. Tokiomis aplinkybėmis lytiškai santykiauti negalima arba reikia naudoti papildomas nehormonines kontraceptines priemones, pavyzdžiui, vyrišką prezervatyvą ar kitą barjerinį kontracepcijos metodą. Saugotis pastojimo ciklo ritmo ar temperatūros matavimo metodais negalima. Šie metodai gali būti nepatikimi, nes NuvaRing pakeičia įprastinį kūno temperatūros ir gimdos kaklelio gleivių kitimą per mėnesinių ciklą.

NuvaRing, kaip ir kiti hormoniniai kontraceptikai, neapsaugo nuo ŽIV infekcijos (AIDS ligos) ar jokios kitos lytiniu būdu perduodamos ligos.

2.1	NuvaRing vartoti draudžiama
Jeigu Jums yra bent viena iš toliau išvardytų būklių, NuvaRing vartoti negalima. Jeigu Jums yra bent viena iš toliau išvardytų būklių, reikia pasakyti gydytojui. Gydytojas su Jumis aptars, koks būtų tinkamesnis kitas kontracepcijos metodas. 

· jeigu Jums yra (arba kada nors buvo) kraujo krešulys kojų (giliųjų venų trombozė, GVT), plaučių (plaučių embolija, PE) ar kitų organų kraujagyslėse;
· jeigu žinote, kad Jums yra sutrikimas, veikiantis kraujo krešėjimą, pvz., baltymo C trūkumas, baltymo S trūkumas, antitrombino III trūkumas, Leideno V faktorius arba antifosfolipidiniai antikūnai;
· jeigu Jums reikalinga operacija arba ilgą laiką nevaikštote (žr. skyrelį „Kraujo krešuliai“);
· jeigu Jums kada nors buvo širdies priepuolis (miokardo infarktas) arba insultas;
· jeigu Jums yra (arba kada nors buvo) krūtinės angina (būklė, kuri sukelia sunkų krūtinės skausmą ir gali būti pirmasis širdies priepuolio [miokardo infarkto] požymis) arba praeinantysis smegenų išemijos priepuolis (PSIP – trumpalaikiai insulto simptomai);
· jeigu Jums yra bent viena iš toliau nurodytų ligų, galinčių didinti krešulio arterijose riziką:
· sunkus cukrinis diabetas su kraujagyslių pažeidimu,
· labai didelis kraujospūdis,
· labai didelis riebalų (cholesterolio arba trigliceridų) kiekis kraujyje,
· būklė, vadinama hiperhomocisteinemija;
· jeigu Jums būna (arba kada nors būdavo) tam tikro tipo migrena, vadinama „migrena su aura“;
· jeigu sergate (arba sirgote) kasos uždegimu (pankreatitu), susijusiu su riebiųjų medžiagų koncentracijos kraujyje padidėjimu;
· jeigu sergate (arba sirgote) sunkia kepenų liga ir kepenų funkcija dar nesinormalizavo;
· jeigu sergate (arba sirgote) gerybiniu ar piktybiniu kepenų augliu;
· jeigu sergate (arba sirgote) arba galite sirgti lytinių organų ar krūties vėžiu;
· jeigu dėl nenustatytos priežasties kraujuojate iš makšties;
· jeigu yra alergija etinilestradioliui ar etonogestreliui arba bet kuriai pagalbinei šio vaisto medžiagai (jos išvardytos 6 skyriuje).

Jei bent viena iš šių būklių pirmą kartą pasireiškia vartojant NuvaRing, žiedą nedelsdama ištraukite iš makšties ir kreipkitės į gydytoją. Tuo laikotarpiu reikalingos nehormoninės kontraceptinės priemonės.

Nevartokite NuvaRing, jeigu sergate hepatitu C ir vartojate vaistų, kurių sudėtyje yra ombitasviro / paritapreviro / ritonaviro ir dasabuviro arba glekapreviro / pibrentasviro (taip pat žr. 2.4 poskyrį „Kiti vaistai ir NuvaRing“).

2.2	Įspėjimai ir atsargumo priemonės

	Kada reikia kreiptis į gydytoją?
Kreipkitės skubios medicininės pagalbos
· jeigu pastebėjote galimų kraujo krešulio požymių, galinčių reikšti, kad Jums susidarė kraujo krešulys kojoje (t. y. giliųjų venų trombozė), kraujo krešulys plaučiuose (t. y. plaučių embolija), ištiko širdies priepuolis (miokardo infarktas) arba insultas (žr. toliau esantį skyrelį „Kraujo krešuliai“).
Šio sunkaus šalutinio poveikio simptomai aprašyti skyrelyje „Kaip atpažinti kraujo krešulį“.



Jeigu Jums tinka bent viena iš toliau nurodytų būklių, pasakykite gydytojui.
Jeigu tokia būklė pasireiškia ar pasunkėja vartojant NuvaRing, taip pat reikia pasakyti gydytojui:
· jeigu kraujo giminaitės serga ar sirgo krūties vėžiu;
· jeigu sergate epilepsija (žr. poskyrį 2.4 ,,Kiti vaistai ir NuvaRing“);
· jeigu sergate kepenų liga (pvz., gelta) arba tulžies pūslės liga (pvz., tulžies pūslės akmenlige);
· jeigu sergate Krono liga arba opiniu kolitu (lėtine uždegimine žarnyno liga);
· jeigu sergate sistemine raudonąja vilklige (SRV - liga, veikiančią natūralią organizmo apsaugos sistemą);
· jeigu Jums yra hemolizinis ureminis sindromas (HUS – inkstų nepakankamumą sukeliantis kraujo krešėjimo sutrikimas);
· jeigu sergate pjautuvo pavidalo ląstelių anemija (paveldima raudonųjų kraujo ląstelių liga);
· jeigu Jūsų kraujyje yra padidėjusi riebalų koncentracija kraujyje (hipertrigliceridemija) arba teigiama šios būklės šeimos anamnezė. Hipertrigliceridemija yra susijusi su padidėjusia pankreatito (kasos uždegimo) išsivystymo rizika;
· jeigu Jums reikalinga operacija arba ilgą laiką nevaikštote (žr. 2 skyriuje skyrelį „Kraujo krešuliai“);
· jeigu Jūs ką tik gimdėte, Jums yra padidėjusi kraujo krešulių rizika. Turite paklausti gydytojo, po kiek laiko po gimdymo galėsite pradėti vartoti NuvaRing;
· jeigu Jums yra poodinių venų uždegimas (paviršinis tromboflebitas);
· jeigu Jūsų venos mazguotos ir išsiplėtusios;
· [bookmark: _Hlk113446532]jeigu sergate liga, kuri pirmą kartą pasireiškė arba buvo pablogėjusi nėštumo metu ar anksčiau vartojant lytinių hormonų (pvz., prikurtimas, porfirija [kraujo liga], nėščiųjų pūslelinė [pūslinis odos išbėrimas nėštumo metu] arba Sydenhamo chorėja [nervų liga, pasireiškianti staigiais kūno judesiais]);
· jeigu atsiranda angioneurozinės edemos simptomų, pvz., patinsta veidas, liežuvis ir (arba) gerklė ir (arba) tampa sunku ryti arba atsiranda dilgėlinė ir kartu galintis pasunkėti kvėpavimas nedelsiant kreipkitės į gydytoją. Preparatai, kurių sudėtyje yra estrogenų, gali sukelti įgimtos ir įgytos angioneurozinės edemos simptomų atsiradimą ar paūmėjimą;
· jeigu yra ar buvo atsiradusi rudmė (dažniausiai ant veido išryškėjančios gelsvai rudos pigmentinės dėmės, vadinamosios nėščiųjų dėmės). Tokiu atveju turite saugotis saulės ir dirbtinių ultravioletinių spindulių;
· jeigu yra sutrikimų, galinčių pasunkinti NuvaRing vartojimą (pvz., vidurių užkietėjimas, gimdos kaklelio iškritimas, skausmas lytinių santykių metu);
· jeigu Jus vargina priverstinis, dažnas, deginantis ir (arba) skausmingas šlapinimasis ir makštyje negalite rasti žiedo, šie simptomai gali rodyti, kad netyčia įsikišote NuvaRing į šlapimo pūslę.

KRAUJO KREŠULIAI

Vartojant sudėtinį hormoninį kontraceptiką, pvz., NuvaRing, Jums yra didesnė kraujo krešulio atsiradimo rizika nei jo nevartojant. Retais atvejais kraujo krešulys gali užkimšti kraujagysles ir sukelti sunkius sutrikimus.

Kraujo krešulių gali atsirasti
· venose (vadinama venų tromboze, venų tromboembolija arba VTE),
· arterijose (vadinama arterijų tromboze, arterijų tromboembolija arba ATE).

Kraujo krešuliai ne visada visiškai išnyksta. Retais atvejais krešuliai gali sukelti sunkius ilgalaikius padarinius arba labai retais atvejais jie gali baigtis mirtimi.

Svarbu atsiminti, kad bendra kenksmingo kraujo krešulio dėl NuvaRing vartojimo rizika yra maža.

KAIP ATPAŽINTI KRAUJO KREŠULĮ

Jeigu pastebėjote bent vieną iš šių požymių ar simptomų, kreipkitės skubios medicininės pagalbos.

	Ar Jums pasireiškia bent vienas iš šių požymių?
	Kokia Jums gali būti būklė?

	· vienos kojos, pėdos patinimas arba patinimas išilgai kojos venos, ypač jeigu susijęs su:
· kojos skausmu arba skausmingumu, kuris gali būti juntamas tik stovint arba vaikščiojant;
· padidėjusia paveiktos kojos temperatūra;
· pakitusia, pvz., išbalusia, paraudusia ar pamėlusia kojos odos spalva.

	Giliųjų venų trombozė

	· staigus nepaaiškinamas dusulys arba kvėpavimo padažnėjimas;
· staigus kosulys be aiškios priežasties, kuris gali būti su krauju;
· aštrus krūtinės skausmas, kuris gali padidėti giliai kvėpuojant;
· sunkus galvos svaigimas ar sukimasis;
· dažnas arba neritmiškas širdies plakimas;
· sunkus skrandžio skausmas.

Jeigu abejojate, kreipkitės į gydytoją, nes kai kurie iš šių simptomų, pvz., kosulys ar dusulys, gali būti neteisingai palaikyti lengvesne būkle, pvz., kvėpavimo takų infekcija (pvz., paprastu peršalimu).
	Plaučių embolija

	Simptomai, dažniausiai pasireiškiantys vienoje akyje:
· staigus apakimas arba
· skausmo nesukeliantis neryškus regėjimas, kuris gali progresuoti iki apakimo

	Tinklainės venos trombozė (kraujo krešulys akyje)

	· krūtinės skausmas, diskomfortas, spaudimas, sunkumas;
· veržimo ar pilnumo pojūtis krūtinėje, rankoje ar po krūtinkauliu;
· pilnumo, nevirškinimo arba užspringimo pojūtis;
· viršutinės kūno dalies diskomfortas, plintantis į nugarą, žandikaulį, gerklę, ranką ir skrandį;
· prakaitavimas, pykinimas, vėmimas ar galvos sukimasis;
· labai didelis silpnumas, nerimas ar dusulys;
· dažnas arba neritmiškas širdies plakimas.

	Širdies priepuolis (miokardo infarktas)

	· staigus veido, rankos ar kojos silpnumas ar tirpulys, ypač vienoje kūno pusėje;
· staigus sumišimas, kalbėjimo ar supratimo sutrikimas;
· staigus matymo viena ar abiem akimis sutrikimas;
· staigus vaikščiojimo sutrikimas, galvos sukimasis, pusiausvyros ar koordinacijos sutrikimas;
· staigus, sunkus ar ilgalaikis galvos skausmas be žinomos priežasties;
· sąmonės netekimas ar apalpimas su traukuliais arba be jų.

Kartais insulto simptomai gali būti trumpalaikiai ir jie gali beveik iš karto ir visiškai išnykti, tačiau vis tiek turite kreiptis skubios medicininės pagalbos, nes Jums gali būti kito insulto rizika.
	Insultas

	· galūnės patinimas ir lengvas pamėlynavimas;
· sunkus pilvo skausmas (ūmus pilvas).
	Kraujo krešuliai, užkemšantys kitas kraujagysles



KRAUJO KREŠULIAI VENOJE

Kas gali atsitikti, jeigu venoje susidarė kraujo krešulys?
· Sudėtinių hormoninių kontraceptikų vartojimas yra susijęs su padidėjusia kraujo krešulių venoje (venų trombozės) rizika. Tačiau šis šalutinis poveikis yra retas. Dažniausiai jis pasireiškia pirmaisiais sudėtinių hormoninių kontraceptikų vartojimo metais.
· Jeigu kojos ar pėdos venoje susidarė kraujo krešulys, jis gali sukelti giliųjų venų trombozę (GVT).
· Jeigu kraujo krešulys iš kojos patenka į plaučius, jis gali sukelti plaučių emboliją.
· Labai retai krešulys gali susidaryti kito organo, pvz., akies, venoje (tinklainės venos trombozė).

Kada kraujo krešulio susidarymo venoje rizika yra didžiausia?
Didžiausia kraujo krešulio susidarymo venoje rizika yra pirmaisiais metais, kai sudėtinis hormoninis kontraceptikas vartojamas pirmą kartą. Ši rizika taip pat gali būti didesnė, jeigu vėl pradėsite vartoti sudėtinį hormoninį kontraceptiką (tą patį arba kitą vaistą) po 4 savaičių arba ilgesnės pertraukos.

Po pirmųjų metų ši rizika mažėja, tačiau lieka šiek tiek didesnė nei nevartojant sudėtinio hormoninio kontraceptiko.

Nutraukus NuvaRing vartojimą, Jums esanti kraujo krešulio atsiradimo rizika vėl tampa normali per kelias savaites.

Kokia yra kraujo krešulio susidarymo rizika?
Ši rizika priklauso nuo natūralios Jums esančios VTE rizikos ir vartojamo sudėtinio hormoninio kontraceptiko tipo.

Bendra kraujo krešulio atsiradimo kojoje ar plaučiuose (GVT arba PE) rizika vartojant NuvaRing yra maža.
· Maždaug 2 iš 10 000 moterų, kurios nevartoja SHK ir nėra nėščios, per metus susidarys kraujo krešuliai.
· Maždaug 5‑7 iš 10 000 moterų, kurios vartoja sudėtinius hormoninius kontraceptikus, kurių sudėtyje yra levonorgestrelio, noretisterono arba norgestimato, per metus susidarys kraujo krešuliai.
· Maždaug 6‑12 iš 10 000 moterų, kurios vartoja sudėtinius hormoninius kontraceptikus, kurių sudėtyje yra norelgestromino arba etonogestrelio, pvz., NuvaRing, per metus susidarys kraujo krešuliai.
· Kraujo krešulio susidarymo rizika yra įvairi ir priklauso nuo individualios medicininės anamnezės (žr. „Veiksniai, kurie didina kraujo krešulio riziką“ toliau).

	
	Kraujo krešulio susidarymo per metus rizika

	Moterys, kurios nevartoja sudėtinių hormoninių tablečių, pleistro ar žiedo ir nėra nėščios
	Maždaug 2 iš 10 000 moterų

	Moterys, vartojančios sudėtines hormonines tabletes, kurių sudėtyje yra levonorgestrelio, noretisterono ar norgestimato
	Maždaug 5‑7 iš 10 000 moterų

	Moterys, kurios vartoja NuvaRing
	Maždaug 6‑12 iš 10 000 moterų



Veiksniai, kurie didina kraujo krešulių venose riziką
Kraujo krešulių susidarymo rizika vartojant NuvaRing yra maža, tačiau kai kurios būklės šią riziką didina. Ši rizika yra didesnė:
· jei turite labai daug antsvorio (kūno masės indeksas (KMI) viršija 30 kg/m²);
· jei kuriam nors Jūsų kraujo giminaičiui buvo susidaręs kraujo krešulys kojoje, plaučiuose arba kitame organe ankstyvame amžiuje (pvz., maždaug iki 50 metų). Tokiu atveju Jums gali būti paveldimas kraujo krešėjimo sutrikimas;
· jei Jums reikalinga operacija arba ilgą laiką nevaikštote dėl sužalojimo, ligos arba sugipsuotos kojos. Likus kelioms savaitėms iki operacijos arba kol Jūsų judrumas ribotas, gali reikėti nutraukti NuvaRing vartojimą. Jeigu Jums reikia nutraukti gydymą NuvaRing, paklauskite gydytojo, kada galėsite vėl pradėti jį vartoti;
· su amžiumi (ypač jeigu Jums yra daugiau nei maždaug 35 metai);
· gimdėte prieš mažiau nei kelias savaites.

Kuo daugiau šių sąlygų Jums tinka, tuo kraujo krešulio susidarymo rizika yra didesnė.
Keliavimas oro transportu (> 4 valandas) gali laikinai padidinti kraujo krešulio susidarymo riziką, ypač jeigu Jums yra kitų išvardytų rizikos veiksnių.
Svarbu pasakyti gydytojui, jeigu Jums tinka bet kuri iš šių sąlygų, net jeigu nesate tikra. Gydytojas gali nuspręsti, kad NuvaRing vartojimą reikia nutraukti.
Jeigu vartojant NuvaRing pasikeitė bet kuri iš pirmiau išvardytų sąlygų, pvz., kraujo giminaičiui pasireiškė trombozė be žinomos priežasties arba priaugote daug svorio, pasakykite gydytojui.

KRAUJO KREŠULIAI ARTERIJOJE

Kas gali atsitikti, jeigu arterijoje susidarė kraujo krešulys?
Arterijoje, kaip ir venoje, susidaręs kraujo krešulys gali sukelti sunkių sutrikimų. Pavyzdžiui, jis gali sukelti širdies priepuolį (miokardo infarktą) arba insultą.

Veiksniai, kurie didina kraujo krešulio arterijoje riziką

Svarbu atkreipti dėmesį, kad širdies priepuolio (miokardo infarkto) arba insulto dėl NuvaRing vartojimo rizika yra labai maža, bet ji gali padidėti:

· su amžiumi (virš maždaug 35 metų amžiaus);
· jeigu rūkote. Vartojant sudėtinius hormoninius kontraceptikus, pvz., NuvaRing, patartina nerūkyti. Jeigu negalite mesti rūkyti ir Jums yra daugiau nei 35 metai, gydytojas gali patarti Jums naudoti kitą kontracepcijos metodą;
· jeigu turite antsvorio;
· jeigu Jūsų kraujospūdis yra padidėjęs;
· jeigu kuriam nors iš Jūsų kraujo giminaičių buvo širdies priepuolis (miokardo infarktas) arba insultas ankstyvame amžiuje (maždaug iki 50 metų). Tokiu atveju Jums taip pat gali būti didesnė širdies priepuolio (miokardo infarkto) arba insulto rizika;
· jeigu Jums ar kam nors iš Jūsų kraujo giminaičių nustatyta didelė riebalų (cholesterolio arba trigliceridų) koncentracija kraujyje;
· jeigu Jums pasireiškia migrena, ypač migrena su aura;
· jeigu Jums yra širdies sutrikimas (vožtuvo sutrikimas ar ritmo sutrikimas, vadinamas prieširdžių virpėjimu);
· jeigu sergate cukriniu diabetu.

Jeigu Jums tinka daugiau nei viena iš išvardytų sąlygų arba bet kuri iš šių būklių yra sunki, kraujo krešulio susidarymo rizika gali būti dar didesnė.
Jeigu vartojant NuvaRing pasikeitė bet kuri iš pirmiau išvardytų sąlygų, pvz., pradėjote rūkyti, kraujo giminaičiui pasireiškė trombozė be žinomos priežasties arba priaugote daug svorio, pasakykite gydytojui.

Vėžys

Toliau pateikiami sudėtinių kontraceptinių tablečių klinikinių tyrimų duomenys, kurie gali tikti ir NuvaRing. Duomenų apie į makštį vartojamus hormoninius kontraceptikus (pvz., NuvaRing) nėra.

Nustatyta, kad sudėtines kontraceptines tabletes vartojančioms moterims krūties vėžys diagnozuojamas šiek tiek dažniau, bet nežinoma, ar tai lemia kontraceptiko vartojimas. Pavyzdžiui, gali būti, kad jų vartojančioms moterims augliai diagnozuojami dažniau dėl to, kad jas dažniau tiria gydytojas. Nutraukus sudėtinių kontraceptinių tablečių vartojimą, padidėjusi krūties vėžio rizika palaipsniui sumažėja.

Svarbu reguliariai tikrintis krūtis, o apčiuopus kokį nors guzelį, kreiptis į gydytoją. Jeigu kraujo giminaičiai serga arba sirgo krūties vėžiu, pasakykite gydytojui (žr. 2.2 poskyrį ,,Įspėjimai ir atsargumo priemonės“).

Sudėtines kontraceptines tabletes vartojančioms moterims retais atvejais diagnozuojama gerybinių kepenų auglių, dar rečiau – piktybinių. Jeigu prasideda neįprastai stiprus pilvo skausmas, kreipkitės į gydytoją.
Nustatyta, kad sudėtines kontraceptines tabletes vartojančios moterys endometriumo (gimdos gleivinės) ir kiaušidžių vėžiu suserga rečiau. Taip gali būti ir vartojant NuvaRing, bet nepatvirtinta.

Psichikos sutrikimai

Kai kurios hormoninius kontraceptikus, įskaitant NuvaRing, vartojusios moterys pranešė apie depresiją arba slogią nuotaiką. Depresija gali turėti rimtų pasekmių ir kartais sukelti minčių apie savižudybę. Jeigu Jums pasireiškia nuotaikos svyravimai ir depresijos simptomai, kiek galima greičiau kreipkitės į savo gydytoją dėl tolesnio gydymo.

2.3	Vaikams ir paaugliams

NuvaRing saugumas ir veiksmingumas vaikams iki 18 metų neištirti.

2.4	Kiti vaistai ir NuvaRing

Jeigu vartojate kitų vaistų ar augalinių preparatų, apie tai visada pasakykite gydytojui. Be to, apie NuvaRing vartojimą informuokite kiekvieną gydytoją, odontologą arba vaistininką, skiriantį Jums kitų vaistų. Jie paaiškins, ar turite naudotis papildomomis kontraceptinėmis priemonėmis (pvz., vyriškais prezervatyvais), ir, jeigu jų reikia, kiek laiko bei ar nereikia pakeisti kito Jums būtino vaisto vartojimo.

Kai kurie vaistai:
· gali keisti NuvaRing veikliųjų medžiagų koncentraciją kraujyje;
· gali susilpninti jo sukeliamą apsaugą nuo pastojimo;
· gali sukelti netikėtą kraujavimą.

Tai vaistai, kurie vartojami gydyti šioms ligoms:
· epilepsijai (pvz., primidonas, fenitoinas, barbitūratai, karbamazepinas, okskarbazepinas, topiramatas, felbamatas);
· tuberkuliozei (pvz., rifampicinas);
· ŽIV infekcijai (pvz., ritonaviras, nelfinaviras, nevirapinas, efavirenzas);
· hepatito C viruso infekcijai (pvz., bocepreviras, telapreviras);
· kitoms infekcinėms ligoms (pvz., grizeofulvinas);
· padidėjusiam kraujospūdžiui plaučių kraujagyslėse (bozentanas);
· depresinei nuotaikai (jonažolė).

Jeigu Jūs vartojate vaistų arba augalinių preparatų, kurie gali sumažinti NuvaRing veiksmingumą, taip pat taikykite barjerinę kontracepciją (pavyzdžiui, vyrišką prezervatyvą). Baigus vartoti kitą vaistą, jo įtaka NuvaRing veiksmingumui gali trukti dar iki 28 dienų, todėl visą tą laiką reikia papildomai taikyti barjerinę kontracepciją. Pastaba: NuvaRing negalima naudoti kartu su diafragma, gimdos kaklelio gaubteliu ar moterišku prezervatyvu.

NuvaRing gali keisti kitų vaistų veikimą, pvz.,
· tokių, kurių sudėtyje yra ciklosporino;
· vaisto nuo epilepsijos lamotrigino (dėl to gali padažnėti priepuoliai).

Nevartokite NuvaRing, jeigu sergate hepatitu C ir vartojate vaistų, kurių sudėtyje yra ombitasviro / paritapreviro / ritonaviro ir dasabuviro arba glekapreviro / pibrentasviro, nes tuomet gali padidėti kepenų funkcijos (kraujo tyrimų) rodikliai, t.y. kepenų fermento ALT kiekis. 

Prieš Jums pradedant vartoti šių vaistų, gydytojas paskirs kitą kontracepcijos priemonę.

NuvaRing vėl galima vartoti praėjus maždaug 2 savaitėms po paskutinės minėtų vaistų dozės. Žr. 2.1 poskyrį „NuvaRing vartoti negalima“.

Prieš pradėdami vartoti bet kurį vaistą, pasitarkite su gydytoju arba vaistininku.

Kartu su NuvaRing galima naudoti tamponus. Pirmiausia reikia įsikišti NuvaRing, o po to – tamponą. Tamponą reikia ištraukti atsargiai, kad įsitikintumėte, ar makšties žiedas atsitiktinai neiškrito. Jeigu NuvaRing iškrito, makšties žiedą paprasčiausiai nuplaukite vėsiu ar drungnu vandeniu ir nedelsdama vėl įsikiškite į makštį.

Kartu vartojant kitų preparatų į makštį (pvz., lubrikantų ar skirtų infekcinėms ligoms gydyti), užfiksuota žiedo sulūžimo atvejų (žr. 3.4 skyrių ,,Ką daryti, jeigu... žiedas sulūžo“). Spermicidai ir vaistai nuo grybelių sukeliamų makšties ligų NuvaRing kontraceptinio veiksmingumo nemažina.

Laboratoriniai tyrimai

Jeigu Jums reikia atlikti bet kokį kraujo ar šlapimo tyrimą, pasakykite gydytojui, kad vartojate NuvaRing, nes jis gali keisti kai kurių tyrimų rezultatus. 

2.5	Nėštumas ir žindymo laikotarpis

Nėščioms arba manančioms, kad yra pastojusios, moterims NuvaRing vartoti negalima. Jeigu pastojote vartodama NuvaRing, turite ištraukti makšties žiedą ir kreiptis į gydytoją.

Jeigu norite nutraukti NuvaRing vartojimą, nes planuojate pastoti, žr. 3.5 poskyrį „Jeigu norite nutraukti NuvaRing vartojimą“.

Žindymo laikotarpiu NuvaRing vartoti nerekomenduojama. Jeigu norite žindymo metu vartoti NuvaRing, kreipkitės patarimo į gydytoją.

2.6	Vairavimas ir mechanizmų valdymas

NuvaRing gebėjimo vairuoti ar valdyti mechanizmus greičiausiai neveikia.


3.	Kaip vartoti NuvaRing

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

NuvaRing įsikišti į makštį ir išsitraukti galite pati. Gydytojas paaiškins, kada pradėti vartoti NuvaRing pirmą kartą. Makšties žiedas į makštį turi būti įkišamas reikiamą mėnesinių ciklo dieną (žr. 3.3 poskyrį ,,Kada pradėti vartoti pirmą žiedą“) ir paliekamas joje 3 savaites iš eilės. Kad būtų užtikrinta apsauga nuo pastojimo, reguliariai (pvz., prieš lytinius santykius ir po jų) tikrinkite, ar NuvaRing yra makštyje. Po trijų savaičių ištraukite NuvaRing ir padarykite vienos savaitės pertrauką. Per pertrauką, kol žiedo nėra, dažniausiai prasidės mėnesinių kraujavimas.

Tuo metu, kai naudojate NuvaRing, negalima naudoti tam tikrų moteriškų barjerinės kontracepcijos priemonių, pvz., makšties diafragmos, gimdos kaklelio gaubtelio ar moteriško prezervatyvo. Šių barjerinės kontracepcijos priemonių negalima naudoti NuvaRing poveikiui papildyti, nes NuvaRing gali trukdyti tinkamai įdėti diafragmą, gimdos kaklelio gaubtelį ar moterišką prezervatyvą. Vis dėlto, kaip papildomą barjerinės kontracepcijos metodą galima naudoti vyrišką prezervatyvą.

3.1	Kaip įsikišti ir ištraukti NuvaRing
1.	Prieš įsikišant žiedą, patikrinkite jo tinkamumo laiką (žr. 5 skyrių ,,Kaip laikyti NuvaRing“).
2.	Prieš įsikišant ir ištraukiant žiedą, nusiplaukite rankas.
3.	Pasirinkite patogiausią padėtį makšties žiedui įsikišti: stovint aukščiau pastatyta viena koja, tupint ar atsigulus.
4.	Iš paketėlio išimkite NuvaRing.
5.	Paimkite makšties žiedą nykščiu ir rodomuoju pirštu, iš abiejų pusių suspauskite ir įkiškite į makštį (1‑4 paveikslai). Makšties žiedui įkišti taip pat gali būti naudojamas NuvaRing aplikatorius (jis nėra tiekiamas kartu su NuvaRing). NuvaRing aplikatorius gali būti tiekiamas ne visose šalyse. Jeigu NuvaRing įkištas tinkamai, nieko nejusite. Jeigu jaučiate diskomfortą, švelniai pakeiskite NuvaRing padėtį (pvz., pastumkite žiedą truputį giliau į makštį), kol diskomforto neliks. Tiksli žiedo padėtis makštyje nėra svarbi.
6.	Po 3 savaičių ištraukite NuvaRing iš makšties. Tai galima padaryti užkabinus rodomuoju pirštu už priekinio makšties žiedo lanko ar suėmus lanką rodomuoju ir viduriniuoju pirštu (5 pav.) ir patraukiant į išorę. Jei Jūs nustatote žiedo buvimo vietą makštyje, bet negalite jo ištraukti, kreipkitės į gydytoją.
7.	Pavartotą žiedą išmeskite su įprastinėmis buitinėmis atliekomis, geriausia įdėjus į paketėlį su daugkartiniu užsegimu. NuvaRing negalima išmesti į kanalizaciją.

[image: ]                         
1 pav. Išimkite NuvaRing iš paketėlio
[image: ]
2 pav. Suspauskite žiedą

3 pav. Pasirinkite patogią padėtį žiedui įsikišti.

4 A pav.			4 B pav.			4 C pav.
Įsikiškite žiedą į makštį viena ranka (4A pav.), prireikus kita ranka galite praskėsti lytines lūpas. Stumkite žiedą į makštį, kol jis atsidurs patogioje padėtyje (4B pav.). Ten laikykite žiedą 3 savaites (4C pav.).
[image: ]
5 pav.: NuvaRing galima ištraukti žiedą užkabinus rodomuoju pirštu arba suėmus rodomuoju ir viduriniu pirštais.

3.2	Trys savaitės su makšties žiedu, viena savaitė be makšties žiedo

1.	Nuo pirmosios įkišimo dienos makšties žiedas makštyje turi išbūti be pertraukos 3 savaites.
2.	Po trijų savaičių ištraukite makšties žiedą tą pačią savaitės dieną maždaug tuo pačiu paros laiku, kada įsikišote. Pavyzdžiui, jeigu įsikišote NuvaRing trečiadienį apie 22 valandą, tai jį reikia ištraukti po trijų savaičių trečiadienį apie 22 valandą.
3.	Ištraukus makšties žiedą, vieną savaitę makšties žiedo nevartokite. Per šią savaitę turėtų prasidėti nutraukimo kraujavimas iš makšties. Paprastai kraujuoti pradedama po 2‑3 dienų po NuvaRing ištraukimo.
4.	Naują žiedą įsikiškite lygiai po vienos savaitės (vėl tą pačią savaitės dieną ir maždaug tuo pačiu paros laiku), net jei kraujavimas iš makšties dar nesibaigė.
Jeigu žiedas įkišamas trimis valandomis per vėlai, kontraceptinis veiksmingumas gali sumažėti. Tokiu atveju reikia elgtis taip, kaip nurodyta poskyryje 3.4 ,,Ką daryti, jeigu... pamiršote įsikišti naują makšties žiedą po pertraukos be žiedo“.

Jeigu vartojate NuvaRing taip, kaip nurodyta aukščiau, kraujavimas iš makšties prasidės kiekvieną mėnesį maždaug tą pačią dieną.

3.3	Kada pradėti vartoti pirmą žiedą

-	Paskutinį mėnesį hormoninių kontraceptikų nevartojote
Pirmą NuvaRing reikia įsikišti pirmą natūralaus mėnesinių ciklo dieną (t.y., pirmąją mėnesinių dieną). NuvaRing pradeda veikti iš karto. Jokių papildomų kontraceptinių priemonių vartoti nereikia.
NuvaRing galima įsikišti ir tarp 2-os bei 5-os mėnesinių ciklo dienos, bet tokiu atveju, jeigu per pirmąsias 7 NuvaRing vartojimo dienas lytiškai santykiausite, reikės papildomos kontracepcijos priemonės (pvz., vyriško prezervatyvo). Šio patarimo reikia laikytis tik vartojant NuvaRing pirmą kartą.

· Paskutinį mėnesį vartojote sudėtinių kontraceptinių tablečių
Pradėkite vartoti NuvaRing ne vėliau kaip kitą dieną po ankstesnių kontraceptinių tablečių gėrimo pertraukos. Jei paskutinėje kontraceptinių tablečių pakuotėje yra neveikliųjų tablečių, NuvaRing reikia įsikišti ne vėliau kaip kitą dieną po paskutinės neveikliosios tabletės išgėrimo. Jei abejojate, kurios tabletės yra neveikliosios, klauskite gydytojo ar vaistininko. Negalima daryti ilgesnės pertraukos be hormonų, nei rekomenduojama vartojant Jūsų ankstesnes kontraceptines tabletes.
Jeigu nuolat tinkamai gėrėte tabletes ir esate įsitikinusi, kad Jūs nesate nėščia, galite nutraukti sudėtinių kontraceptinių tablečių vartojimą bet kurią dieną ir nedelsdama pradėti vartoti NuvaRing.

· Paskutinį mėnesį naudojote transderminį pleistrą
Pradėkite vartoti NuvaRing ne vėliau kaip kitą dieną po įprastinės pertraukos be pleistro. Negalima daryti ilgesnės pertraukos be pleistro, nei rekomenduojama. Jeigu nuolat tinkamai naudojote pleistrą ir esate įsitikinusi, kad Jūs nesate nėščia, galite nutraukti pleistro naudojimą bet kurią dieną ir nedelsdama pradėti vartoti NuvaRing.

· Paskutinį mėnesį vartojote tablečių, kuriose yra tik progestageno
Šių tablečių vartojimą galite nutraukti bet kurią dieną ir kitą dieną tuo pačiu paros laiku, kuriuo gėrėte kontraceptines tabletes, pradėti vartoti NuvaRing. Vis dėlto pirmąsias 7 makšties žiedo vartojimo dienas reikia naudotis papildoma kontraceptine priemone (pvz., vyrišku prezervatyvu).

· Paskutinį mėnesį vartojote švirkščiamųjų kontraceptikų, implantą ar progestageno išskiriančią gimdos spiralę 
Pradėkite vartoti NuvaRing tą dieną, kai turėtumėte švirkšti kitą kontraceptiko dozę, arba implanto ar progestageną išskiriančios gimdos spiralės pašalinimo dieną. Vis dėlto pirmąsias 7 makšties žiedo vartojimo dienas reikalinga papildoma kontraceptinė priemonė (pvz., vyriškas prezervatyvas).

· Po gimdymo
Jeigu neseniai gimdėte, gydytojas gali patarti palaukti pirmų normalių mėnesinių ir tik tada pradėti vartoti NuvaRing. Tam tikrais atvejais žiedą galima įsikišti ir anksčiau. Jums patars Jūsų gydytojas. Jeigu norite vartoti NuvaRing žindymo laikotarpiu, pirmiau pasitarkite su gydytoju.

· Po persileidimo ar aborto
Jums patars Jūsų gydytojas.

3.4	Ką daryti, jeigu... 

žiedas atsitiktinai iškrito iš makšties
NuvaRing gali atsitiktinai iškristi iš makšties (pvz., jei jis buvo netinkamai įkištas, ištraukiant tamponą, lytinių santykių metu, vidurių užkietėjimo ar gimdos iškritimo atveju). Taigi, reikia reguliariai (pvz., prieš lytinius santykius ir po jų) tikrinti, ar žiedas yra makštyje.

žiedas laikinai nebuvo makštyje
NuvaRing vis tiek gali apsaugoti nuo pastojimo, bet tai priklauso nuo to, kiek laiko jis buvo iškritęs iš makšties.

Jeigu žiedas buvo iškritęs iš makšties:

1. trumpiau nei 3 valandas, jis apsaugo nuo nėštumo. Nuplaukite žiedą šaltu arba drungnu vandeniu (karštas netinka) ir įkiškite jį atgal kuo greičiau (tik jei buvo iškritęs mažiau kaip 3 valandas);
1. ilgiau nei 3 valandas pirmą ar antrą savaitę, jis gali neapsaugoti nuo nėštumo. Nuplaukite žiedą šaltu arba drungnu vandeniu (karštas netinka) ir įkiškite jį atgal į makštį, kai tik prisiminsite, o paskui laikykite be pertraukų mažiausiai 7 dienas. Lytiškai santykiaujant per šias 7 dienas reikia naudoti vyrišką prezervatyvą. Jeigu makšties žiedas vartojamas pirmą savaitę ir per šias 7 dienas lytiškai santykiavote, yra tikimybė, kad galite būti pastojusi. Tokiu atveju kreipkitės į gydytoją;
1. ilgiau nei 3 valandas trečią savaitę, jis gali neapsaugoti nuo nėštumo. Turite išmesti žiedą ir pasirinkti vieną iš dviejų galimybių:
1. Nedelsdama įsikišti naują žiedą
Pastaba. Įsikišus naują žiedą, prasidės kitas trijų savaičių žiedo vartojimo ciklas. Gali nebūti pirmesnio ciklo mėnesinių kraujavimo, tačiau gali šiek tiek nesavalaikiai kraujuoti ar atsirasti tepių išskyrų.
2. Žiedo neįsikišti. Sulaukti mėnesinių kraujavimo ir įsikišti naują žiedą ne vėliau kaip po 7-ių dienų (7 x 24 val.) nuo ankstesnio žiedo ištraukimo ar iškritimo.
Pastaba. Šią galimybę rinkitės tik tuo atveju, jeigu vartojote žiedą be pertraukos 7-ias dienas.
1. nežinomą laiko tarpą, jis gali neapsaugoti nuo nėštumo. Prieš įkišdama naują žiedą, atlikite nėštumo testą ir pasikonsultuokite su gydytoju.


žiedas sulūžo
Labai retai žiedas gali sulūžti. Užfiksuota makšties pažeidimo sulūžus žiedui atvejų. Jeigu pastebėjote, kad NuvaRing sulūžo, išmeskite jį ir kiek galima greičiau pradėkite vartoti naują žiedą. Kitas 7 dienas naudokite papildomas kontraceptines priemones (pvz., vyrišką prezervatyvą). Jeigu prieš pastebėdama, kad žiedas sulūžo, turėjote lytinių santykių, kreipkitės į gydytoją.

įsikišote daugiau nei vieną žiedą
Pranešimų apie sunkų žalingą poveikį, perdozavus NuvaRing hormonų, negauta. Jeigu atsitiktinai įsikišote daugiau nei vieną makšties žiedą, galite justi pykinimą, vemti ar kraujuoti iš makšties. Ištraukite perteklinius žiedus ir, jeigu perdozavimo simptomai išlieka, kreipkitės į gydytoją.

pamiršote įsikišti naują makšties žiedą po pertraukos be žiedo
Jeigu pertrauka be žiedo buvo ilgesnė nei 7 dienos, įsikiškite naują žiedą, kai tik prisiminsite. Kitas 7 dienas lytiškai santykiaudama naudokite papildomas kontraceptines priemones (pvz., vyrišką prezervatyvą). Jeigu per pertrauką be žiedo lytiškai santykiavote, yra tikimybė, kad galite būti pastojusi. Tokiu atveju nedelsdama kreipkitės į gydytoją. Kuo ilgesnė pertrauka be žiedo, tuo didesnė tikimybė pastoti.

pamiršote ištraukti makšties žiedą
-	Jeigu žiedas makštyje buvo ilgiau nei 3, bet ne ilgiau kaip 4 savaites, jis visiškai apsaugo nuo nėštumo. Padarykite įprastinę vienos savaitės pertrauką be žiedo, o po to įsikiškite naują žiedą.

-	Jeigu žiedas makštyje buvo ilgiau nei 4 savaites, galite pastoti. Prieš įsikišant naują žiedą, kreipkitės į gydytoją.

nėra mėnesinių
1. Jeigu vartojote NuvaRing pagal rekomendacijas
Jeigu nėra mėnesinių, bet vartojote NuvaRing pagal rekomendacijas ir nevartojote kartu kitų vaistų, tikimybė, kad pastojote, labai maža. NuvaRing toliau vartokite įprastai. Jeigu mėnesinių nėra du kartus iš eilės, visgi galite būti nėščia. Apie tai nedelsdama pasakykite gydytojui. Nepradėkite vartoti naujo NuvaRing, kol gydytojas nustatys, kad nesate nėščia.

1. Jeigu nesilaikėte NuvaRing vartojimo rekomendacijų
Jeigu neprasidėjo mėnesinių kraujavimas ir nesilaikėte vartojimo rekomendacijų, ir per pirmą pertrauką be žiedo mėnesinės neprasideda, galite būti nėščia. Prieš pradėdama vartoti naują NuvaRing, kreipkitės į gydytoją.

netikėtai prasidėjo kraujavimas
Kai kurioms NuvaRing vartojančioms moterims tarp mėnesinių gali šiek tiek kraujuoti. Gali tekti naudoti higienos priemones. Bet kokiu atveju žiedą reikia palikti makštyje ir toliau vartoti įprastai. Jeigu nereguliarus kraujavimas tęsiasi, stiprėja ar kartojasi, pasakykite gydytojui.

norite pakeisti mėnesinių pradžios dieną
Jeigu vartojate NuvaRing pagal rekomendacijas, mėnesinės (nutraukimo kraujavimas) prasidės per pertrauką be žiedo. Jeigu norite pakeisti mėnesinių pradžios dieną, galite sutrumpinti pertrauką be žiedo (pertraukos ilginti negalima!). 

Pavyzdžiui, jeigu pertrauka be žiedo paprastai prasideda penktadienį, galite pakeisti, kad nuo kito mėnesio jos prasidėtų antradienį (trimis dienomis anksčiau). Paprasčiausiai, naują žiedą įsikiškite trimis dienomis anksčiau nei įprastai. 

Jeigu pertrauka be žiedo labai trumpa (pvz., 3 dienų ar trumpesnė), įprastinio kraujavimo gali nebūti. Kito žiedo vartojimo metu gali atsirasti tepių išskyrų (kraujo lašelių arba dėmelių) ar nesavalaikis kraujavimas.

Jeigu abejojate, kaip elgtis, kreipkitės patarimo į gydytoją.

norite, kad mėnesinės prasidėtų vėliau
Mėnesines (nutraukimo kraujavimą) galima pavėlinti, nors to daryti nerekomenduojama, naują žiedą įsikišus iškart, kai ištraukiamas ankstesnis, nedarant pertraukos be žiedo. Naujas žiedas gali būti makštyje ne ilgiau kaip 3 savaites. Vartojant naują žiedą gali atsirasti tepių išskyrų iš makšties (kraujo lašelių arba dėmelių) ar nesavalaikis kraujavimas. Kai norėsite, kad prasidėtų mėnesinės, reikia tik ištraukti žiedą. Padarykite įprastą vienos svaitės pertrauką ir įsikiškite naują žiedą.

Prieš nuspręsdama pavėlinti mėnesines, kreipkitės patarimo į gydytoją.

3.5	Jeigu norite nutraukti NuvaRing vartojimą

NuvaRing vartojimą galima nutraukti bet kuriuo metu.

Jeigu nenorite pastoti, klauskite gydytojo, kokiais dar metodais apsisaugoti nuo nėštumo.

Jeigu nutraukiate NuvaRing vartojimą, nes norite pastoti, prieš tai turėtumėte sulaukti natūralių mėnesinių. Tai padeda apskaičiuoti, kada gims naujagimis.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.
Jeigu pasireiškė šalutinis poveikis, ypač jeigu jis sunkus ir nepraeinantis, arba atsirado sveikatos būklės pakitimas, kurį, Jūsų nuomone, galėjo sukelti NuvaRing, pasakykite gydytojui.

Visoms moterims, vartojančioms sudėtinius hormoninius kontraceptikus, kraujo krešulių venose (venų tromboembolijos (VTE)) arba kraujo krešulių arterijose (arterijų tromboembolijos (ATE)) rizika yra padidėjusi. Išsamesnė informacija apie įvairią riziką, susijusią su sudėtinių hormoninių kontraceptikų vartojimu, pateikiama 2 skyriuje „Kas žinotina prieš vartojant NuvaRing“.

Jeigu yra alergija (padidėjęs jautrumas) bet kuriai NuvaRing sudėtinei medžiagai, gali pasireikšti išvardyti simptomai (dažnis nežinomas): angioneurozinė edema ir (arba) anafilaksija (patinti veidas, lūpos, liežuvis ir (arba) gerklė ir (arba) sutrikti rijimas), taip pat dilgėlinė su galimu kvėpavimo pasunkėjimu. Jeigu taip atsitiktų, ištraukite NuvaRing ir nedelsdama kreipkitės į gydytoją (taip pat žr. 2.2 poskyrį ,,Įspėjimai ir atsargumo priemonės“).

NuvaRing vartojančioms moterims pasireiškė tokie šalutinio poveikio reiškiniai.

	Dažni šalutinio poveikio reiškiniai (gali pasireikšti rečiau kaip 1 iš 10 moterų):
0. pilvo skausmas, pykinimas (vėmimas);
0. mieliagrybių sukelta makšties infekcija (pvz., pienligė), makšties diskomfortas dėl žiedo, lytinių organų niežulys, išskyros iš makšties;
0. galvos skausmas arba migrena, prislėgta nuotaika, lytinio potraukio susilpnėjimas;
0. krūtų skausmas, skausmas dubenyje, skausmingos mėnesinės;
0. spuogai;
0. svorio padidėjimas;
0. žiedo iškritimas.

	

	Nedažni šalutinio poveikio reiškiniai (gali pasireikšti rečiau kaip 1 iš 100 moterų):
0. regėjimo sutrikimas, svaigulys;
0. pilvo pūtimas, vėmimas, viduriavimas arba vidurių užkietėjimas;
0. nuovargis, negalavimas arba dirglumas, nuotaikos pokyčiai, nuotaikų kaita;
0. skysčių kaupimasis organizme (edema);
0. šlapimo takų ar šlapimo pūslės infekcija;
0. sunku pasišlapinti arba skausmingas šlapinimasis, stiprus noras šlapintis arba būtinybė pasišlapinti, dažnesnis šlapinimasis;
0. lytinių santykių sutrikimai, įskaitant skausmą, kraujavimą arba partnerio jaučiamą žiedą;
0. kraujospūdžio padidėjimas;
0. apetito padidėjimas;
0. nugaros skausmas, raumenų mėšlungis, kojų ar rankų skausmas;
0. odos jautrumo sumažėjimas;
0. krūtų skausmas ar padidėjimas, fibrocistinė krūtų liga (cistos krūtyse, kurios gali patinti arba tapti skausmingos);
0. gimdos kaklelio uždegimas, gimdos kaklelio polipai (gimdos kaklelio išaugos), gimdos kaklelio gleivinės išsivertimas (ektropionas);
0. mėnesinių pokyčiai (pvz.: mėnesinės gali pagausėti, pailgėti, tapti nereguliarios arba visai išnykti), dubens diskomfortas, priešmenstruacinis sindromas, gimdos spazmai;
0. makšties infekcija (grybelinė ar bakterinė), makšties ar vulvos deginimo pojūtis, kvapas, skausmas, diskomfortas arba sausumas;
0. plaukų slinkimas, egzema, niežulys, išbėrimas arba kraujo samplūdis į veidą ir kaklą;
0. dilgėlinė.



Reti šalutinio poveikio reiškiniai (gali pasireikšti rečiau kaip 1 iš 1 000 moterų):
· Kenksmingi kraujo krešuliai venoje ar arterijoje, pvz.:
· kojoje ar pėdoje (t. y., GVT);
· plaučiuose (t. y., PE);
· širdies priepuolis (miokardo infarktas);
· insultas;
· mikroinsultas arba trumpalaikiai į insultą panašūs simptomai, vadinami praeinančiuoju smegenų išemijos priepuoliu (PSIP);
· kraujo krešuliai kepenyse, skrandyje, žarnyne, inkstuose ar akyje.
Kraujo krešulio susidarymo tikimybė gali būti didesnė, jeigu yra kitų veiksnių, kurie didina šią riziką (daugiau informacijos apie veiksnius, kurie didina kraujo krešulio susidarymo riziką, ir apie kraujo krešulio simptomus pateikiama 2 skyriuje).
· išskyros iš krūtų.

Dažnis nežinomas (negali būti apskaičiuotas pagal turimus duomenis):
1. rudmė (gelsvai rudos odos pigmentinės dėmės, ypač ant veido);
1. varpos diskomfortas partneriui (pvz.: dirginimas, išbėrimas, niežulys);
1. negalėjimas ištraukti žiedo be gydytojo pagalbos (pvz., jam prikibus prie makšties sienelės);
1. makšties pažeidimas sulūžus žiedui.

Buvo pranešta apie krūties vėžio ir kepenų auglių atvejus moterims, vartojančioms sudėtinius hormoninius kontraceptikus. Išsamesnė informacija pateikiama 2.2 poskyryje „Įspėjimai ir atsargumo priemonės“, „Vėžys“.

Labai retai žiedas gali sulūžti. Išsamesnė informacija pateikiama 3.4 poskyryje „Ką daryti, jeigu...žiedas sulūžo“.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5.	Kaip laikyti NuvaRing

Šį vaistą laikykite vaikams nepastebimoje ir nepasiekiamoje vietoje.
Jeigu pastebėjote, kad vaikas pavartojo NuvaRing hormonų, patarimo kreipkitės į gydytoją.

Laikyti žemesnėje kaip 30 °C temperatūroje. Laikyti gamintojo pakuotėje, kad vaistas būtų apsaugotas nuo šviesos ir drėgmės.

Praėjus 4 mėnesiams nuo įsigijimo vaistinėje, NuvaRing nebevartokite. Įsigijimo data yra nurodyta ant kartono dėžutės ir paketėlio.

Ant kartono dėžutės ir paketėlio po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Pastebėjus, kad žiedo spalva pakitusi ar matomų gedimo požymių, NuvaRing vartoti negalima.

Pavartotą žiedą išmeskite su buitinėmis atliekomis, pageidautina įdėtą į daugkartinio užsegimo paketėlį. NuvaRing negalima išmesti į tualetą. Kaip ir bet kurių vaistų, nesuvartotų ar pasibaigusio tinkamumo laiko žiedų negalima išmesti į kanalizaciją arba su buitinėmis atliekomis. Kaip išmesti nebereikalingus žiedus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

NuvaRing sudėtis
-	Veikliosios medžiagos: 11,7 mg etonogestrelio ir 2,7 mg etinilestradiolio.
-	Pagalbinės medžiagos: etileno ir vinilacetato kopolimerai (28 % ir 9 % vinilo acetato) (tam tikras organizme netirpus plastikas), magnio stearatas.

3 savaites iš makšties žiedo per parą išsiskiria po 120 mikrogramų etonogestrelio ir po 15 mikrogramų etinilestradiolio.

NuvaRing išvaizda ir kiekis pakuotėje
NuvaRing yra lankstus, skaidrus, bespalvis arba beveik bespalvis 54 mm skersmens žiedas.

Kiekvienas žiedas yra supakuotas daugkartinio užsegimo folijos paketėlyje. Paketėlis ir pakuotės lapelis yra sudėti kartono dėžutėje. Dėžutėje yra 1 arba 3 makšties žiedai.
Gali būti tiekiamos ne visų dydžių pakuotės.

Registruotojas ir gamintojas

Registruotojas
N.V. Organon
Kloosterstraat 6
5349 AB Oss
Nyderlandai

Gamintojas
N.V. Organon, Kloosterstraat 6, 5349 AB Oss, Nyderlandai

Jeigu apie šį vaistą norite sužinoti daugiau, kreipkitės į vietinį registruotojo atstovą:

Organon Pharma B.V. Lithuania atstovybė
Tel.: +370 52041693
dpoc.lithuania@organon.com

Šis vaistas Europos ekonominės erdvės valstybėse narėse ir Jungtinėje Karalystėje (Šiaurės Airijoje) registruotas tokiais pavadinimais:
NuvaRing 120/15 mikrogramų per 24 valandas vartojimo į makštį sistema
Austrijoje, Belgijoje, Čekijoje, Danijoje, Estijoje, Suomijoje, Prancūzijoje, Vokietijoje, Graikijoje, Vengrijoje, Islandijoje, Airijoje, Italijoje, Latvijoje, Lietuvoje, Liuksemburge, Maltoje, Nyderlanduose, Norvegijoje, Rumunijoje, Lenkijoje, Portugalijoje, Slovakijoje, Slovėnijoje, Ispanijoje, Švedijoje, Jungtinėje Karalystėje (Šiaurės Airijoje).

Šis pakuotės lapelis paskutinį kartą peržiūrėtas 2024-06-12.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.


Pakuotės lapelis: informacija vartotojui

NuvaRing 120/15 mikrogramų/24 valandas vartojimo į makštį sistema
etonogestrelis/etinilestradiolis

Svarbūs dalykai, kuriuos reikia žinoti apie sudėtinius hormoninius kontraceptikus (SHK)

· Teisingai naudojant, tai yra vienas iš patikimiausių grįžtamojo poveikio kontracepcijos metodų.
· Sudėtiniai hormoniniai kontraceptikai šiek tiek didina kraujo krešulių venose ir arterijose riziką, ypač pirmaisiais metais arba vėl pradėjus juos vartoti po 4 savaičių arba ilgesnės pertraukos.
· Jeigu manote, kad Jums galbūt pasireiškė kraujo krešulio simptomų, būkite budrūs ir kreipkitės į gydytoją (žr. 2 skyriuje skyrelį „Kraujo krešuliai“).

Atidžiai perskaitykite visą šį lapelį, prieš pradėdamos vartoti NuvaRing, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Jis gali jiems pakenkti.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?
1.	Kas yra NuvaRing ir kam jis vartojamas
2.	Kas žinotina prieš vartojant NuvaRing
3.	Kaip vartoti NuvaRing
4.	Galimas šalutinis poveikis
5.	Kaip laikyti NuvaRing ir NuvaRing aplikatorių
6.	Pakuotės turinys ir kita informacija


1.	Kas yra NuvaRing ir kam jis vartojamas

NuvaRing yra kontraceptinis makšties žiedas, vartojamas apsisaugoti nuo nėštumo. Kiekviename žiede yra mažas kiekis dviejų moteriškų lytinių hormonų: etonogestrelio ir etinilestradiolio. Juos žiedas pamažu išskiria į kraujotaką. Dėl mažo išskiriamų hormonų kiekio NuvaRing laikomas mažų dozių hormoniniu kontraceptiku. NuvaRing išskiria du skirtingo tipo hormonus, todėl jis vadinamas sudėtiniu hormoniniu kontraceptiku.

NuvaRing veikia taip pat kaip sudėtinės kontraceptinės tabletės (SKT), bet ne taip kaip tabletės, kurių reikia išgerti kiekvieną dieną, žiedas vartojamas 3 savaites iš eilės. Du NuvaRing išskiriami moteriškieji lytiniai hormonai neleidžia kiaušinėliui pasišalinti iš kiaušidės. Jei kiaušinėlis lieka kiaušidėje, moteris negali pastoti.


2.	Kas žinotina prieš vartojant NuvaRing

Bendrosios pastabos
Prieš pradėdamos vartoti NuvaRing, turite perskaityti 2 skyriuje pateikiamą informaciją apie kraujo krešulius. Ypač svarbu perskaityti kraujo krešulio simptomus (žr. 2 skyriuje skyrelį „Kraujo krešuliai“).

Šiame lapelyje aprašyta keletas situacijų, kurioms esant NuvaRing vartojimą reikia nutraukti arba kai NuvaRing gali būti mažiau patikimas. Tokiomis aplinkybėmis lytiškai santykiauti negalima arba reikia naudoti papildomas nehormonines kontraceptines priemones, pavyzdžiui, vyrišką prezervatyvą ar kitą barjerinį kontracepcijos metodą. Saugotis pastojimo ciklo ritmo ar temperatūros matavimo metodais negalima. Šie metodai gali būti nepatikimi, nes NuvaRing pakeičia įprastinį kūno temperatūros ir gimdos kaklelio gleivių kitimą per mėnesinių ciklą.

NuvaRing, kaip ir kiti hormoniniai kontraceptikai, neapsaugo nuo ŽIV infekcijos (AIDS ligos) ar jokios kitos lytiniu būdu perduodamos ligos.

2.1	NuvaRing vartoti draudžiama

Jeigu Jums yra bent viena iš toliau išvardytų būklių, NuvaRing vartoti negalima. Jeigu Jums yra bent viena iš toliau išvardytų būklių, reikia pasakyti gydytojui. Gydytojas su Jumis aptars, koks būtų tinkamesnis kitas kontracepcijos metodas. 
· jeigu Jums yra (arba kada nors buvo) kraujo krešulys kojų (giliųjų venų trombozė, GVT), plaučių (plaučių embolija, PE) ar kitų organų kraujagyslėse;
· jeigu žinote, kad Jums yra sutrikimas, veikiantis kraujo krešėjimą, pvz., baltymo C trūkumas, baltymo S trūkumas, antitrombino III trūkumas, Leideno V faktorius arba antifosfolipidiniai antikūnai;
· jeigu Jums reikalinga operacija arba ilgą laiką nevaikštote (žr. skyrelį „Kraujo krešuliai“);
· jeigu Jums kada nors buvo širdies priepuolis (miokardo infarktas) arba insultas;
· jeigu Jums yra (arba kada nors buvo) krūtinės angina (būklė, kuri sukelia sunkų krūtinės skausmą ir gali būti pirmasis širdies priepuolio [miokardo infarkto] požymis) arba praeinantysis smegenų išemijos priepuolis (PSIP – trumpalaikiai insulto simptomai);
· jeigu Jums yra bent viena iš toliau nurodytų ligų, galinčių didinti krešulio arterijose riziką:
· sunkus cukrinis diabetas su kraujagyslių pažeidimu,
· labai didelis kraujospūdis,
· labai didelis riebalų (cholesterolio arba trigliceridų) kiekis kraujyje,
· būklė, vadinama hiperhomocisteinemija;
· jeigu Jums būna (arba kada nors būdavo) tam tikro tipo migrena, vadinama „migrena su aura“;
· jeigu sergate (arba sirgote) kasos uždegimu (pankreatitu), susijusiu su riebiųjų medžiagų koncentracijos kraujyje padidėjimu;
· jeigu sergate (arba sirgote) sunkia kepenų liga ir kepenų funkcija dar nesinormalizavo;
· jeigu sergate (arba sirgote) gerybiniu ar piktybiniu kepenų augliu;
· jeigu sergate (arba sirgote) arba galite sirgti lytinių organų ar krūties vėžiu;
· jeigu dėl nenustatytos priežasties kraujuojate iš makšties;
· jeigu yra alergija etinilestradioliui ar etonogestreliui arba bet kuriai pagalbinei šio vaisto medžiagai (jos išvardytos 6 skyriuje).

Jei bent viena iš šių būklių pirmą kartą pasireiškia vartojant NuvaRing, žiedą nedelsdama ištraukite iš makšties ir kreipkitės į gydytoją. Tuo laikotarpiu reikalingos nehormoninės kontraceptinės priemonės.

Nevartokite NuvaRing, jeigu sergate hepatitu C ir vartojate vaistų, kurių sudėtyje yra ombitasviro / paritapreviro / ritonaviro ir dasabuviro arba glekapreviro / pibrentasviro (taip pat žr. 2.4 poskyrį „Kiti vaistai ir NuvaRing“).

2.2	Įspėjimai ir atsargumo priemonės

	Kada reikia kreiptis į gydytoją?
Kreipkitės skubios medicininės pagalbos
· jeigu pastebėjote galimų kraujo krešulio požymių, galinčių reikšti, kad Jums susidarė kraujo krešulys kojoje (t. y. giliųjų venų trombozė), kraujo krešulys plaučiuose (t. y. plaučių embolija), ištiko širdies priepuolis (miokardo infarktas) arba insultas (žr. toliau esantį skyrelį „Kraujo krešuliai“).
Šio sunkaus šalutinio poveikio simptomai aprašyti skyrelyje „Kaip atpažinti kraujo krešulį“.



Jeigu Jums tinka bent viena iš toliau nurodytų būklių, pasakykite gydytojui.
Jeigu tokia būklė pasireiškia ar pasunkėja vartojant NuvaRing, taip pat reikia pasakyti gydytojui:
· jeigu kraujo giminaitės serga ar sirgo krūties vėžiu;
· jeigu sergate epilepsija (žr. poskyrį 2.4 ,,Kiti vaistai ir NuvaRing“);
· jeigu sergate kepenų liga (pvz., gelta) arba tulžies pūslės liga (pvz., tulžies pūslės akmenlige);
· jeigu sergate Krono liga arba opiniu kolitu (lėtine uždegimine žarnyno liga);
· jeigu sergate sistemine raudonąja vilklige (SRV - liga, veikiančią natūralią organizmo apsaugos sistemą);
· jeigu Jums yra hemolizinis ureminis sindromas (HUS – inkstų nepakankamumą sukeliantis kraujo krešėjimo sutrikimas);
· jeigu sergate pjautuvo pavidalo ląstelių anemija (paveldima raudonųjų kraujo ląstelių liga);
· jeigu Jūsų kraujyje yra padidėjusi riebalų koncentracija kraujyje (hipertrigliceridemija) arba teigiama šios būklės šeimos anamnezė. Hipertrigliceridemija yra susijusi su padidėjusia pankreatito (kasos uždegimo) išsivystymo rizika;
· jeigu Jums reikalinga operacija arba ilgą laiką nevaikštote (žr. 2 skyriuje skyrelį „Kraujo krešuliai“);
· jeigu Jūs ką tik gimdėte, Jums yra padidėjusi kraujo krešulių rizika. Turite paklausti gydytojo, po kiek laiko po gimdymo galėsite pradėti vartoti NuvaRing;
· jeigu Jums yra poodinių venų uždegimas (paviršinis tromboflebitas);
· jeigu Jūsų venos mazguotos ir išsiplėtusios;
· jeigu sergate liga, kuri pirmą kartą pasireiškė arba buvo pablogėjusi nėštumo metu ar anksčiau vartojant lytinių hormonų (pvz., prikurtimas, porfirija [kraujo liga], nėščiųjų pūslelinė [pūslinis odos išbėrimas nėštumo metu] arba Sydenhamo chorėja [nervų liga, pasireiškianti staigiais kūno judesiais]);
· jeigu atsiranda angioneurozinės edemos simptomų, pvz., patinsta veidas, liežuvis ir (arba) gerklė ir (arba) tampa sunku ryti arba atsiranda dilgėlinė ir kartu galintis pasunkėti kvėpavimas nedelsiant kreipkitės į gydytoją. Preparatai, kurių sudėtyje yra estrogenų, gali sukelti įgimtos ir įgytos angioneurozinės edemos simptomų atsiradimą ar paūmėjimą;
· jeigu yra ar buvo atsiradusi rudmė (dažniausiai ant veido išryškėjančios gelsvai rudos pigmentinės dėmės, vadinamosios nėščiųjų dėmės). Tokiu atveju turite saugotis saulės ir dirbtinių ultravioletinių spindulių;
· jeigu yra sutrikimų, galinčių pasunkinti NuvaRing vartojimą (pvz., vidurių užkietėjimas, gimdos kaklelio iškritimas, skausmas lytinių santykių metu);
· jeigu Jus vargina priverstinis, dažnas, deginantis ir (arba) skausmingas šlapinimasis ir makštyje negalite rasti žiedo, šie simptomai gali rodyti, kad netyčia įsikišote NuvaRing į šlapimo pūslę.

KRAUJO KREŠULIAI

Vartojant sudėtinį hormoninį kontraceptiką, pvz., NuvaRing, Jums yra didesnė kraujo krešulio atsiradimo rizika nei jo nevartojant. Retais atvejais kraujo krešulys gali užkimšti kraujagysles ir sukelti sunkius sutrikimus.

Kraujo krešulių gali atsirasti
· venose (vadinama venų tromboze, venų tromboembolija arba VTE),
· arterijose (vadinama arterijų tromboze, arterijų tromboembolija arba ATE).

Kraujo krešuliai ne visada visiškai išnyksta. Retais atvejais krešuliai gali sukelti sunkius ilgalaikius padarinius arba labai retais atvejais jie gali baigtis mirtimi.

Svarbu atsiminti, kad bendra kenksmingo kraujo krešulio dėl NuvaRing vartojimo rizika yra maža.

KAIP ATPAŽINTI KRAUJO KREŠULĮ

Jeigu pastebėjote bent vieną iš šių požymių ar simptomų, kreipkitės skubios medicininės pagalbos.

	Ar Jums pasireiškia bent vienas iš šių požymių?
	Kokia Jums gali būti būklė?

	· vienos kojos, pėdos patinimas arba patinimas išilgai kojos venos, ypač jeigu susijęs su:
· kojos skausmu arba skausmingumu, kuris gali būti juntamas tik stovint arba vaikščiojant;
· padidėjusia paveiktos kojos temperatūra;
· pakitusia, pvz., išbalusia, paraudusia ar pamėlusia kojos odos spalva.

	Giliųjų venų trombozė

	· staigus nepaaiškinamas dusulys arba kvėpavimo padažnėjimas;
· staigus kosulys be aiškios priežasties, kuris gali būti su krauju;
· aštrus krūtinės skausmas, kuris gali padidėti giliai kvėpuojant;
· sunkus galvos svaigimas ar sukimasis;
· dažnas arba neritmiškas širdies plakimas;
· sunkus skrandžio skausmas.

Jeigu abejojate, kreipkitės į gydytoją, nes kai kurie iš šių simptomų, pvz., kosulys ar dusulys, gali būti neteisingai palaikyti lengvesne būkle, pvz., kvėpavimo takų infekcija (pvz., paprastu peršalimu).
	Plaučių embolija

	Simptomai, dažniausiai pasireiškiantys vienoje akyje:
· staigus apakimas arba
· skausmo nesukeliantis neryškus regėjimas, kuris gali progresuoti iki apakimo

	Tinklainės venos trombozė (kraujo krešulys akyje)

	· krūtinės skausmas, diskomfortas, spaudimas, sunkumas;
· veržimo ar pilnumo pojūtis krūtinėje, rankoje ar po krūtinkauliu;
· pilnumo, nevirškinimo arba užspringimo pojūtis;
· viršutinės kūno dalies diskomfortas, plintantis į nugarą, žandikaulį, gerklę, ranką ir skrandį;
· prakaitavimas, pykinimas, vėmimas ar galvos sukimasis;
· labai didelis silpnumas, nerimas ar dusulys;
· dažnas arba neritmiškas širdies plakimas.

	Širdies priepuolis (miokardo infarktas)

	· staigus veido, rankos ar kojos silpnumas ar tirpulys, ypač vienoje kūno pusėje;
· staigus sumišimas, kalbėjimo ar supratimo sutrikimas;
· staigus matymo viena ar abiem akimis sutrikimas;
· staigus vaikščiojimo sutrikimas, galvos sukimasis, pusiausvyros ar koordinacijos sutrikimas;
· staigus, sunkus ar ilgalaikis galvos skausmas be žinomos priežasties;
· sąmonės netekimas ar apalpimas su traukuliais arba be jų.

Kartais insulto simptomai gali būti trumpalaikiai ir jie gali beveik iš karto ir visiškai išnykti, tačiau vis tiek turite kreiptis skubios medicininės pagalbos, nes Jums gali būti kito insulto rizika.
	Insultas

	· galūnės patinimas ir lengvas pamėlynavimas;
· sunkus pilvo skausmas (ūmus pilvas).
	Kraujo krešuliai, užkemšantys kitas kraujagysles



KRAUJO KREŠULIAI VENOJE

Kas gali atsitikti, jeigu venoje susidarė kraujo krešulys?
· Sudėtinių hormoninių kontraceptikų vartojimas yra susijęs su padidėjusia kraujo krešulių venoje (venų trombozės) rizika. Tačiau šis šalutinis poveikis yra retas. Dažniausiai jis pasireiškia pirmaisiais sudėtinių hormoninių kontraceptikų vartojimo metais.
· Jeigu kojos ar pėdos venoje susidarė kraujo krešulys, jis gali sukelti giliųjų venų trombozę (GVT).
· Jeigu kraujo krešulys iš kojos patenka į plaučius, jis gali sukelti plaučių emboliją.
· Labai retai krešulys gali susidaryti kito organo, pvz., akies, venoje (tinklainės venos trombozė).

Kada kraujo krešulio susidarymo venoje rizika yra didžiausia?
Didžiausia kraujo krešulio susidarymo venoje rizika yra pirmaisiais metais, kai sudėtinis hormoninis kontraceptikas vartojamas pirmą kartą. Ši rizika taip pat gali būti didesnė, jeigu vėl pradėsite vartoti sudėtinį hormoninį kontraceptiką (tą patį arba kitą vaistą) po 4 savaičių arba ilgesnės pertraukos.

Po pirmųjų metų ši rizika mažėja, tačiau lieka šiek tiek didesnė nei nevartojant sudėtinio hormoninio kontraceptiko.

Nutraukus NuvaRing vartojimą, Jums esanti kraujo krešulio atsiradimo rizika vėl tampa normali per kelias savaites.

Kokia yra kraujo krešulio susidarymo rizika?
Ši rizika priklauso nuo natūralios Jums esančios VTE rizikos ir vartojamo sudėtinio hormoninio kontraceptiko tipo.

Bendra kraujo krešulio atsiradimo kojoje ar plaučiuose (GVT arba PE) rizika vartojant NuvaRing yra maža.
· Maždaug 2 iš 10 000 moterų, kurios nevartoja SHK ir nėra nėščios, per metus susidarys kraujo krešuliai. 
· Maždaug 5‑7 iš 10 000 moterų, kurios vartoja sudėtinius hormoninius kontraceptikus, kurių sudėtyje yra levonorgestrelio, noretisterono arba norgestimato, per metus susidarys kraujo krešuliai.
· Maždaug 6‑12 iš 10 000 moterų, kurios vartoja sudėtinius hormoninius kontraceptikus, kurių sudėtyje yra norelgestromino arba etonogestrelio, pvz., NuvaRing, per metus susidarys kraujo krešuliai.
· Kraujo krešulio susidarymo rizika yra įvairi ir priklauso nuo individualios medicininės anamnezės (žr. „Veiksniai, kurie didina kraujo krešulio riziką“ toliau). 

	
	Kraujo krešulio susidarymo per metus rizika

	Moterys, kurios nevartoja sudėtinių hormoninių tablečių, pleistro ar žiedo ir nėra nėščios
	Maždaug 2 iš 10 000 moterų

	Moterys, vartojančios sudėtines hormonines tabletes, kurių sudėtyje yra levonorgestrelio, noretisterono ar norgestimato
	Maždaug 5‑7 iš 10 000 moterų

	Moterys, kurios vartoja NuvaRing
	Maždaug 6‑12 iš 10 000 moterų



Veiksniai, kurie didina kraujo krešulių venose riziką
Kraujo krešulių susidarymo rizika vartojant NuvaRing yra maža, tačiau kai kurios būklės šią riziką didina. Ši rizika yra didesnė:
· jei turite labai daug antsvorio (kūno masės indeksas (KMI) viršija 30 kg/m²);
· jei kuriam nors Jūsų kraujo giminaičiui buvo susidaręs kraujo krešulys kojoje, plaučiuose arba kitame organe ankstyvame amžiuje (pvz., maždaug iki 50 metų). Tokiu atveju Jums gali būti paveldimas kraujo krešėjimo sutrikimas;
· jei Jums reikalinga operacija arba ilgą laiką nevaikštote dėl sužalojimo, ligos arba sugipsuotos kojos. Likus kelioms savaitėms iki operacijos arba kol Jūsų judrumas ribotas, gali reikėti nutraukti NuvaRing vartojimą. Jeigu Jums reikia nutraukti gydymą NuvaRing, paklauskite gydytojo, kada galėsite vėl pradėti jį vartoti;
· su amžiumi (ypač jeigu Jums yra daugiau nei maždaug 35 metai);
· gimdėte prieš mažiau nei kelias savaites.

Kuo daugiau šių sąlygų Jums tinka, tuo kraujo krešulio susidarymo rizika yra didesnė.
Keliavimas oro transportu (> 4 valandas) gali laikinai padidinti kraujo krešulio susidarymo riziką, ypač jeigu Jums yra kitų išvardytų rizikos veiksnių.
Svarbu pasakyti gydytojui, jeigu Jums tinka bet kuri iš šių sąlygų, net jeigu nesate tikra. Gydytojas gali nuspręsti, kad NuvaRing vartojimą reikia nutraukti.
Jeigu vartojant NuvaRing pasikeitė bet kuri iš pirmiau išvardytų sąlygų, pvz., kraujo giminaičiui pasireiškė trombozė be žinomos priežasties arba priaugote daug svorio, pasakykite gydytojui.

KRAUJO KREŠULIAI ARTERIJOJE

Kas gali atsitikti, jeigu arterijoje susidarė kraujo krešulys?
Arterijoje, kaip ir venoje, susidaręs kraujo krešulys gali sukelti sunkių sutrikimų. Pavyzdžiui, jis gali sukelti širdies priepuolį (miokardo infarktą) arba insultą.

Veiksniai, kurie didina kraujo krešulio arterijoje riziką

Svarbu atkreipti dėmesį, kad širdies priepuolio (miokardo infarkto) arba insulto dėl NuvaRing vartojimo rizika yra labai maža, bet ji gali padidėti:

· su amžiumi (virš maždaug 35 metų amžiaus);
· jeigu rūkote. Vartojant sudėtinius hormoninius kontraceptikus, pvz., NuvaRing, patartina nerūkyti. Jeigu negalite mesti rūkyti ir Jums yra daugiau nei 35 metai, gydytojas gali patarti Jums naudoti kitą kontracepcijos metodą;
· jeigu turite antsvorio;
· jeigu Jūsų kraujospūdis yra padidėjęs;
· jeigu kuriam nors iš Jūsų kraujo giminaičių buvo širdies priepuolis (miokardo infarktas) arba insultas ankstyvame amžiuje (maždaug iki 50 metų). Tokiu atveju Jums taip pat gali būti didesnė širdies priepuolio (miokardo infarkto) arba insulto rizika;
· jeigu Jums ar kam nors iš Jūsų kraujo giminaičių nustatyta didelė riebalų (cholesterolio arba trigliceridų) koncentracija kraujyje;
· jeigu Jums pasireiškia migrena, ypač migrena su aura;
· jeigu Jums yra širdies sutrikimas (vožtuvo sutrikimas ar ritmo sutrikimas, vadinamas prieširdžių virpėjimu);
· jeigu sergate cukriniu diabetu.

Jeigu Jums tinka daugiau nei viena iš išvardytų sąlygų arba bet kuri iš šių būklių yra sunki, kraujo krešulio susidarymo rizika gali būti dar didesnė.
Jeigu vartojant NuvaRing pasikeitė bet kuri iš pirmiau išvardytų sąlygų, pvz., pradėjote rūkyti, kraujo giminaičiui pasireiškė trombozė be žinomos priežasties arba priaugote daug svorio, pasakykite gydytojui.

Vėžys

Toliau pateikiami sudėtinių kontraceptinių tablečių klinikinių tyrimų duomenys, kurie gali tikti ir NuvaRing. Duomenų apie į makštį vartojamus hormoninius kontraceptikus (pvz., NuvaRing) nėra.

Nustatyta, kad sudėtines kontraceptines tabletes vartojančioms moterims krūties vėžys diagnozuojamas šiek tiek dažniau, bet nežinoma, ar tai lemia kontraceptiko vartojimas. Pavyzdžiui, gali būti, kad jų vartojančioms moterims augliai diagnozuojami dažniau dėl to, kad jas dažniau tiria gydytojas. Nutraukus sudėtinių kontraceptinių tablečių vartojimą, padidėjusi krūties vėžio rizika palaipsniui sumažėja.

Svarbu reguliariai tikrintis krūtis, o apčiuopus kokį nors guzelį, kreiptis į gydytoją. Jeigu kraujo giminaičiai serga arba sirgo krūties vėžiu, pasakykite gydytojui (žr. 2.2 poskyrį ,,Įspėjimai ir atsargumo priemonės“).

Sudėtines kontraceptines tabletes vartojančioms moterims retais atvejais diagnozuojama gerybinių kepenų auglių, dar rečiau – piktybinių. Jeigu prasideda neįprastai stiprus pilvo skausmas, kreipkitės į gydytoją.
Nustatyta, kad sudėtines kontraceptines tabletes vartojančios moterys endometriumo (gimdos gleivinės) ir kiaušidžių vėžiu suserga rečiau. Taip gali būti ir vartojant NuvaRing, bet nepatvirtinta.

Psichikos sutrikimai

Kai kurios hormoninius kontraceptikus, įskaitant NuvaRing, vartojusios moterys pranešė apie depresiją arba slogią nuotaiką. Depresija gali turėti rimtų pasekmių ir kartais sukelti minčių apie savižudybę. Jeigu Jums pasireiškia nuotaikos svyravimai ir depresijos simptomai, kiek galima greičiau kreipkitės į savo gydytoją dėl tolesnio gydymo.

2.3	Vaikams ir paaugliams

NuvaRing saugumas ir veiksmingumas vaikams iki 18 metų neištirti.

2.4	Kiti vaistai ir NuvaRing

Jeigu vartojate kitų vaistų ar augalinių preparatų, apie tai visada pasakykite gydytojui. Be to, apie NuvaRing vartojimą informuokite kiekvieną gydytoją, odontologą arba vaistininką, skiriantį Jums kitų vaistų. Jie paaiškins, ar turite naudotis papildomomis kontraceptinėmis priemonėmis (pvz., vyriškais prezervatyvais), ir, jeigu jų reikia, kiek laiko bei ar nereikia pakeisti kito Jums būtino vaisto vartojimo.

Kai kurie vaistai:
· gali keisti NuvaRing veikliųjų medžiagų koncentraciją kraujyje;
· gali susilpninti jo sukeliamą apsaugą nuo pastojimo;
· gali sukelti netikėtą kraujavimą.

Tai vaistai, kurie vartojami gydyti šioms ligoms:
· epilepsijai (pvz., primidonas, fenitoinas, barbitūratai, karbamazepinas, okskarbazepinas, topiramatas, felbamatas);
· tuberkuliozei (pvz., rifampicinas);
· ŽIV infekcijai (pvz., ritonaviras, nelfinaviras, nevirapinas, efavirenzas);
· hepatito C viruso infekcijai (pvz., bocepreviras, telapreviras);
· kitoms infekcinėms ligoms (pvz., grizeofulvinas);
· padidėjusiam kraujospūdžiui plaučių kraujagyslėse (bozentanas);
· depresinei nuotaikai (jonažolė).

Jeigu Jūs vartojate vaistų arba augalinių preparatų, kurie gali sumažinti NuvaRing veiksmingumą, taip pat taikykite barjerinę kontracepciją (pavyzdžiui, vyrišką prezervatyvą). Baigus vartoti kitą vaistą, jo įtaka NuvaRing veiksmingumui gali trukti dar iki 28 dienų, todėl visą tą laiką reikia papildomai taikyti barjerinę kontracepciją. Pastaba: NuvaRing ir diafragmos, gimdos kaklelio gaubtelio ar moteriško prezervatyvo kartu naudoti negalima.

NuvaRing gali keisti kitų vaistų veikimą, pvz.,
· tokių, kurių sudėtyje yra ciklosporino;
· vaisto nuo epilepsijos lamotrigino (dėl to gali padažnėti priepuoliai).

Nevartokite NuvaRing, jeigu sergate hepatitu C ir vartojate vaistų, kurių sudėtyje yra ombitasviro / paritapreviro / ritonaviro ir dasabuviro arba glekapreviro / pibrentasviro, nes tuomet gali padidėti kepenų funkcijos (kraujo tyrimų) rodikliai, t.y. kepenų fermento ALT kiekis. 

Prieš Jums pradedant vartoti šių vaistų, gydytojas paskirs kitą kontracepcijos priemonę.

NuvaRing vėl galima vartoti praėjus maždaug 2 savaitėms po paskutinės minėtų vaistų dozės. Žr. 2.1 poskyrį „NuvaRing vartoti negalima“.

Prieš pradėdami vartoti bet kurį vaistą, pasitarkite su gydytoju arba vaistininku.

Kartu su NuvaRing galima naudoti tamponus. Pirmiausia reikia įsikišti NuvaRing, o po to – tamponą. Tamponą reikia ištraukti atsargiai, kad įsitikintumėte, ar makšties žiedas atsitiktinai neiškrito. Jeigu NuvaRing iškrito, makšties žiedą paprasčiausiai nuplaukite vėsiu ar drungnu vandeniu ir nedelsdama vėl įsikiškite į makštį.

Kartu vartojant kitų preparatų į makštį (pvz., lubrikantų ar skirtų infekcinėms ligoms gydyti), užfiksuota žiedo sulūžimo atvejų (žr. 3.4 skyrių ,,Ką daryti, jeigu... žiedas sulūžo“). Spermicidai ir vaistai nuo grybelių sukeliamų makšties ligų NuvaRing kontraceptinio veiksmingumo nemažina.

Laboratoriniai tyrimai

Jeigu Jums reikia atlikti bet kokį kraujo ar šlapimo tyrimą, pasakykite gydytojui, kad vartojate NuvaRing, nes jis gali keisti kai kurių tyrimų rezultatus. 

2.5	Nėštumas ir žindymo laikotarpis

Nėščioms arba manančioms, kad yra pastojusios, moterims NuvaRing vartoti negalima. Jeigu pastojote vartodama NuvaRing, turite ištraukti makšties žiedą ir kreiptis į gydytoją.

Jeigu norite nutraukti NuvaRing vartojimą, nes planuojate pastoti, žr. 3.5 poskyrį „Jeigu norite nutraukti NuvaRing vartojimą“.

Žindymo laikotarpiu NuvaRing vartoti nerekomenduojama. Jeigu norite žindymo metu vartoti NuvaRing, kreipkitės patarimo į gydytoją.

2.6	Vairavimas ir mechanizmų valdymas

NuvaRing gebėjimo vairuoti ar valdyti mechanizmus greičiausiai neveikia.


3.	Kaip vartoti NuvaRing

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

NuvaRing įsikišti į makštį ir išsitraukti galite pati. Gydytojas paaiškins, kada pradėti vartoti NuvaRing pirmą kartą. Makšties žiedas į makštį turi būti įkišamas reikiamą mėnesinių ciklo dieną (žr. 3.3 poskyrį ,,Kada pradėti vartoti pirmą žiedą“) ir paliekamas joje 3 savaites iš eilės. Kad būtų užtikrinta apsauga nuo pastojimo, reguliariai (pvz., prieš lytinius santykius ir po jų) tikrinkite, ar NuvaRing yra makštyje. Po trijų savaičių ištraukite NuvaRing ir padarykite vienos savaitės pertrauką. Per pertrauką, kol žiedo nėra, dažniausiai prasidės mėnesinių kraujavimas.

Tuo metu, kai naudojate NuvaRing, negalima naudoti tam tikrų moteriškų barjerinės kontracepcijos priemonių, pvz., makšties diafragmos, gimdos kaklelio gaubtelio ar moteriško prezervatyvo. Šių barjerinės kontracepcijos priemonių negalima naudoti NuvaRing poveikiui papildyti, nes NuvaRing gali trukdyti tinkamai įdėti diafragmą, gimdos kaklelio gaubtelį ar moterišką prezervatyvą. Vis dėlto, kaip papildomą barjerinės kontracepcijos metodą galima naudoti vyrišką prezervatyvą.

3.1	Kaip įsikišti ir ištraukti NuvaRing

1.	Prieš įsikišant žiedą, patikrinkite jo tinkamumo laiką (žr. 5 skyrių ,,Kaip laikyti NuvaRing ir NuvaRing aplikatorių“).
2.	Prieš įsikišant ir ištraukiant žiedą, nusiplaukite rankas.
3.	Pasirinkite patogiausią padėtį makšties žiedui įsikišti: stovint aukščiau pastatyta viena koja, tupint ar atsigulus.
4.	Iš paketėlio išimkite NuvaRing.
5.	Paimkite makšties žiedą nykščiu ir rodomuoju pirštu, iš abiejų pusių suspauskite ir įkiškite į makštį (1‑4 paveikslai). Makšties žiedui įkišti taip pat gali būti naudojamas NuvaRing aplikatorius (žr. žemiau pateikiamą naudojimo instrukciją). Jeigu NuvaRing įkištas tinkamai, nieko nejusite. Jeigu jaučiate diskomfortą, švelniai pakeiskite NuvaRing padėtį (pvz., pastumkite žiedą truputį giliau į makštį), kol diskomforto neliks. Tiksli žiedo padėtis makštyje nėra svarbi.
6.	Po 3 savaičių ištraukite NuvaRing iš makšties. Tai galima padaryti užkabinus rodomuoju pirštu už priekinio makšties žiedo lanko ar suėmus lanką rodomuoju ir viduriniuoju pirštu (5 pav.) ir patraukiant į išorę. Jei Jūs nustatote žiedo buvimo vietą makštyje, bet negalite jo ištraukti, kreipkitės į gydytoją.
7.	Pavartotą žiedą išmeskite su įprastinėmis buitinėmis atliekomis, geriausia įdėjus į paketėlį su daugkartiniu užsegimu. NuvaRing negalima išmesti į kanalizaciją.

Kaip įsikišti NuvaRing vien tik pirštais:

	[image: No Classification Selected  Document1  Microsoft Word]
1 pav.
Išimkite NuvaRing iš paketėlio.

[image: No Classification Selected  02crtusppimk8342arngifudoc ReadOnly Compatibility Mode  Microsoft Word]
3 pav.
Pasirinkite patogią padėtį žiedui įsikišti.

2 pav.
Suspauskite žiedą.

	4A pav.
	4B pav.
	4C pav.


Įsikiškite žiedą į makštį viena ranka (4A pav.), prireikus kita ranka galite praskėsti lytines lūpas. Stumkite žiedą į makštį, kol jis atsidurs patogioje padėtyje (4B pav.). Ten laikykite žiedą 3 savaites (4C pav.).

5 pav.
NuvaRing galima ištraukti žiedą užkabinus rodomuoju pirštu arba suėmus rodomuoju ir viduriniu pirštais.




Svarbi informacija apie NuvaRing aplikatorių:
1.	Jis naudojamas pasirinktinai norint įsikišti NuvaRing.
2.	Aplikatoriaus NEGALIMA naudoti dar kartą, nes jis yra vienkartinis.
3.	NESIDALINKITE aplikatoriaus su kitomis moterimis.
4.	Netyčia nukritusį aplikatorių reikia nuplauti vėsiu arba drungnu (bet NE karštu) vandeniu.
5.	Panaudotą aplikatorių reikia iš karto išmesti su įprastinėmis buitinėmis atliekomis.
6.	Aplikatoriaus negalima nuleisti su vandeniu į tualetą.


Kaip įsikišti NuvaRing naudojant aplikatorių:
1. Pasiruoškite

	Prieš atverdama pakuotę, nusiplaukite rankas. Pakuotę atverkite TIK prieš pat vartojimą. NEGALIMA naudoti pastebėjus pakuotės arba jos turinio pažeidimų.

	Šis aplikatorius yra skirtas TIK NuvaRing žiedui. Jokiems kitiems preparatams jis netinka.

	Susipažinkite su aplikatoriaus paveikslėliu, kad žinotumėte, kokias jis turi dalis.

1. Stūmoklis
1. Įranta pirštams
1. Korpusas
1. Korpuso anga
1. NuvaRing




2. Užtaisykite aplikatorių ir pasirinkite patogią padėtį

	Švelniai traukite stūmoklį atgal, kol jis sustos.



	[image: ]
	Suspaudę priešingas žiedo puses, įkiškite jį į korpuso angą.

	Švelniai įstumkite žiedą į korpusą. Žiedo viršūnė turi būti šiek tiek išsikišusi per korpuso angą.

	Pasirinkite patogiausią padėtį žiedui įsikišti (galite atsigulti, pritūpti arba atsistoti ant vienos kojos).



3: Įsikiškite žiedą ir išmeskite aplikatorių

	Suimkite pirštų įrantą nykščiu ir viduriniu pirštu.

	Švelniai kiškite korpusą į makštį, kol ant pirštų įrantos esantys pirštai palies kūną.

Paskui rodomuoju pirštu švelniai įstumkite visą stūmoklį į korpusą.

Kai kurios moterys, naudodamos aplikatorių, pajunta trumpą švelnų gnybtelėjimą.

	Žiedas yra išstumtas iš aplikatoriaus. Aplikatorių švelniai ištraukite.

	Patikrinkite, ar aplikatoriuje NĖRA žiedo. Panaudotą aplikatorių išmeskite su kitomis buitinėmis atliekomis. NENULEISKITE aplikatoriaus su vandeniu į tualetą ir NENAUDOKITE jo dar kartą.




3.2	Trys savaitės su makšties žiedu, viena savaitė be makšties žiedo

1.	Nuo pirmosios įkišimo dienos makšties žiedas makštyje turi išbūti be pertraukos 3 savaites.
2.	Po trijų savaičių ištraukite makšties žiedą tą pačią savaitės dieną maždaug tuo pačiu paros laiku, kada įsikišote. Pavyzdžiui, jeigu įsikišote NuvaRing trečiadienį apie 22 valandą, tai jį reikia ištraukti po trijų savaičių trečiadienį apie 22 valandą.
3.	Ištraukus makšties žiedą, vieną savaitę makšties žiedo nevartokite. Per šią savaitę turėtų prasidėti nutraukimo kraujavimas iš makšties. Paprastai kraujuoti pradedama po 2‑3 dienų po NuvaRing ištraukimo.
4.	Naują žiedą įsikiškite lygiai po vienos savaitės (vėl tą pačią savaitės dieną ir maždaug tuo pačiu paros laiku), net jei kraujavimas iš makšties dar nesibaigė.
Jeigu žiedas įkišamas trimis valandomis per vėlai, kontraceptinis veiksmingumas gali sumažėti. Tokiu atveju reikia elgtis taip, kaip nurodyta poskyryje 3.4 ,,Ką daryti, jeigu... pamiršote įsikišti naują makšties žiedą po pertraukos be žiedo“.

Jeigu vartojate NuvaRing taip, kaip nurodyta aukščiau, kraujavimas iš makšties prasidės kiekvieną mėnesį maždaug tą pačią dieną.

3.3	Kada pradėti vartoti pirmą žiedą

-	Paskutinį mėnesį hormoninių kontraceptikų nevartojote
Pirmą NuvaRing reikia įsikišti pirmą natūralaus mėnesinių ciklo dieną (t.y., pirmąją mėnesinių dieną). NuvaRing pradeda veikti iš karto. Jokių papildomų kontraceptinių priemonių vartoti nereikia.
NuvaRing galima įsikišti ir tarp 2-os bei 5-os mėnesinių ciklo dienos, bet tokiu atveju, jeigu per pirmąsias 7 NuvaRing vartojimo dienas lytiškai santykiausite, reikės papildomos kontracepcijos priemonės (pvz., vyriško prezervatyvo). Šio patarimo reikia laikytis tik vartojant NuvaRing pirmą kartą.

-	Paskutinį mėnesį vartojote sudėtinių kontraceptinių tablečių
Pradėkite vartoti NuvaRing ne vėliau kaip kitą dieną po ankstesnių kontraceptinių tablečių gėrimo pertraukos. Jei paskutinėje kontraceptinių tablečių pakuotėje yra neveikliųjų tablečių, NuvaRing reikia įsikišti ne vėliau kaip kitą dieną po paskutinės neveikliosios tabletės išgėrimo. Jei abejojate, kurios tabletės yra neveikliosios, klauskite gydytojo ar vaistininko. Negalima daryti ilgesnės pertraukos be hormonų, nei rekomenduojama vartojant Jūsų ankstesnes kontraceptines tabletes.
Jeigu nuolat tinkamai gėrėte tabletes ir esate įsitikinusi, kad Jūs nesate nėščia, galite nutraukti sudėtinių kontraceptinių tablečių vartojimą bet kurią dieną ir nedelsdama pradėti vartoti NuvaRing.

-	Paskutinį mėnesį naudojote transderminį pleistrą
Pradėkite vartoti NuvaRing ne vėliau kaip kitą dieną po įprastinės pertraukos be pleistro. Negalima daryti ilgesnės pertraukos be pleistro, nei rekomenduojama. Jeigu nuolat tinkamai naudojote pleistrą ir esate įsitikinusi, kad Jūs nesate nėščia, galite nutraukti pleistro naudojimą bet kurią dieną ir nedelsdama pradėti vartoti NuvaRing.

-	Paskutinį mėnesį vartojote tablečių, kuriose yra tik progestageno
Šių tablečių vartojimą galite nutraukti bet kurią dieną ir kitą dieną tuo pačiu paros laiku, kuriuo gėrėte kontraceptines tabletes, pradėti vartoti NuvaRing. Vis dėlto pirmąsias 7 makšties žiedo vartojimo dienas reikia naudotis papildoma kontraceptine priemone (pvz., vyrišku prezervatyvu).

-	Paskutinį mėnesį vartojote švirkščiamųjų kontraceptikų, implantą ar progestageno išskiriančią gimdos spiralę 
Pradėkite vartoti NuvaRing tą dieną, kai turėtumėte švirkšti kitą kontraceptiko dozę, arba implanto ar progestageną išskiriančios gimdos spiralės pašalinimo dieną. Vis dėlto pirmąsias 7 makšties žiedo vartojimo dienas reikalinga papildoma kontraceptinė priemonė (pvz., vyriškas prezervatyvas).

-	Po gimdymo
Jeigu neseniai gimdėte, gydytojas gali patarti palaukti pirmų normalių mėnesinių ir tik tada pradėti vartoti NuvaRing. Tam tikrais atvejais žiedą galima įsikišti ir anksčiau. Jums patars Jūsų gydytojas. Jeigu norite vartoti NuvaRing žindymo laikotarpiu, pirmiau pasitarkite su gydytoju.

-	Po persileidimo ar aborto
Jums patars Jūsų gydytojas.

3.4	Ką daryti, jeigu... 

žiedas atsitiktinai iškrito iš makšties
NuvaRing gali atsitiktinai iškristi iš makšties (pvz., jei jis buvo netinkamai įkištas, ištraukiant tamponą, lytinių santykių metu, vidurių užkietėjimo ar gimdos iškritimo atveju). Taigi, reikia reguliariai (pvz., prieš lytinius santykius ir po jų) tikrinti, ar žiedas yra makštyje.

žiedas laikinai nebuvo makštyje
NuvaRing vis tiek gali apsaugoti nuo pastojimo, bet tai priklauso nuo to, kiek laiko jis buvo iškritęs iš makšties.

Jeigu žiedas buvo iškritęs iš makšties:

1. trumpiau nei 3 valandas, jis apsaugo nuo nėštumo. Nuplaukite žiedą šaltu arba drungnu vandeniu (karštas netinka) ir įkiškite jį atgal kuo greičiau (tik jei buvo iškritęs mažiau kaip 3 valandas);
1. ilgiau nei 3 valandas pirmą ar antrą savaitę, jis gali neapsaugoti nuo nėštumo. Nuplaukite žiedą šaltu arba drungnu vandeniu (karštas netinka) ir įkiškite jį atgal į makštį, kai tik prisiminsite, o paskui laikykite be pertraukų mažiausiai 7 dienas. Lytiškai santykiaujant per šias 7 dienas reikia naudoti vyrišką prezervatyvą. Jeigu makšties žiedas vartojamas pirmą savaitę ir per šias 7 dienas lytiškai santykiavote, yra tikimybė, kad galite būti pastojusi. Tokiu atveju kreipkitės į gydytoją;
1. ilgiau nei 3 valandas trečią savaitę, jis gali neapsaugoti nuo nėštumo. Turite išmesti žiedą ir pasirinkti vieną iš dviejų galimybių:
1. Nedelsdama įsikišti naują žiedą
Pastaba. Įsikišus naują žiedą, prasidės kitas trijų savaičių žiedo vartojimo ciklas. Gali nebūti pirmesnio ciklo mėnesinių kraujavimo, tačiau gali šiek tiek nesavalaikiai kraujuoti ar atsirasti tepių išskyrų.
2. Žiedo neįsikišti. Sulaukti mėnesinių kraujavimo ir įsikišti naują žiedą ne vėliau kaip po 7-ių dienų (7 x 24 val.) nuo ankstesnio žiedo ištraukimo ar iškritimo.
Pastaba. Šią galimybę rinkitės tik tuo atveju, jeigu vartojote žiedą be pertraukos 7-ias dienas.
1. nežinomą laiko tarpą, jis gali neapsaugoti nuo nėštumo. Prieš įkišdama naują žiedą, atlikite nėštumo testą ir pasikonsultuokite su gydytoju.

žiedas sulūžo
Labai retai žiedas gali sulūžti. Užfiksuota makšties pažeidimo sulūžus žiedui atvejų. Jeigu pastebėjote, kad NuvaRing sulūžo, išmeskite jį ir kiek galima greičiau pradėkite vartoti naują žiedą. Kitas 7 dienas naudokite papildomas kontraceptines priemones (pvz., vyrišką prezervatyvą). Jeigu prieš pastebėdama, kad žiedas sulūžo, turėjote lytinių santykių, kreipkitės į gydytoją.

įsikišote daugiau nei vieną žiedą
Pranešimų apie sunkų žalingą poveikį, perdozavus NuvaRing hormonų, negauta. Jeigu atsitiktinai įsikišote daugiau nei vieną makšties žiedą, galite justi pykinimą, vemti ar kraujuoti iš makšties. Ištraukite perteklinius žiedus ir, jeigu perdozavimo simptomai išlieka, kreipkitės į gydytoją.

pamiršote įsikišti naują makšties žiedą po pertraukos be žiedo
Jeigu pertrauka be žiedo buvo ilgesnė nei 7 dienos, įsikiškite naują žiedą, kai tik prisiminsite. Kitas 7 dienas lytiškai santykiaudama naudokite papildomas kontraceptines priemones (pvz., vyrišką prezervatyvą). Jeigu per pertrauką be žiedo lytiškai santykiavote, yra tikimybė, kad galite būti pastojusi. Tokiu atveju nedelsdama kreipkitės į gydytoją. Kuo ilgesnė pertrauka be žiedo, tuo didesnė tikimybė pastoti.

pamiršote ištraukti makšties žiedą
-	Jeigu žiedas makštyje buvo ilgiau nei 3, bet ne ilgiau kaip 4 savaites, jis visiškai apsaugo nuo nėštumo. Padarykite įprastinę vienos savaitės pertrauką be žiedo, o po to įsikiškite naują žiedą.

-	Jeigu žiedas makštyje buvo ilgiau nei 4 savaites, galite pastoti. Prieš įsikišant naują žiedą, kreipkitės į gydytoją.

nėra mėnesinių
1. Jeigu vartojote NuvaRing pagal rekomendacijas
Jeigu nėra mėnesinių, bet vartojote NuvaRing pagal rekomendacijas ir nevartojote kartu kitų vaistų, tikimybė, kad pastojote, labai maža. NuvaRing toliau vartokite įprastai. Jeigu mėnesinių nėra du kartus iš eilės, visgi galite būti nėščia. Apie tai nedelsdama pasakykite gydytojui. Nepradėkite vartoti naujo NuvaRing, kol gydytojas nustatys, kad nesate nėščia.

1. Jeigu nesilaikėte NuvaRing vartojimo rekomendacijų
Jeigu neprasidėjo mėnesinių kraujavimas ir nesilaikėte vartojimo rekomendacijų, ir per pirmą pertrauką be žiedo mėnesinės neprasideda, galite būti nėščia. Prieš pradėdama vartoti naują NuvaRing, kreipkitės į gydytoją.

netikėtai prasidėjo kraujavimas
Kai kurioms NuvaRing vartojančioms moterims tarp mėnesinių gali šiek tiek kraujuoti. Gali tekti naudoti higienos priemones. Bet kokiu atveju žiedą reikia palikti makštyje ir toliau vartoti įprastai. Jeigu nereguliarus kraujavimas tęsiasi, stiprėja ar kartojasi, pasakykite gydytojui.

norite pakeisti mėnesinių pradžios dieną
Jeigu vartojate NuvaRing pagal rekomendacijas, mėnesinės (nutraukimo kraujavimas) prasidės per pertrauką be žiedo. Jeigu norite pakeisti mėnesinių pradžios dieną, galite sutrumpinti pertrauką be žiedo (pertraukos ilginti negalima!). 

Pavyzdžiui, jeigu pertrauka be žiedo paprastai prasideda penktadienį, galite pakeisti, kad nuo kito mėnesio jos prasidėtų antradienį (trimis dienomis anksčiau). Paprasčiausiai, naują žiedą įsikiškite trimis dienomis anksčiau nei įprastai. 

Jeigu pertrauka be žiedo labai trumpa (pvz., 3 dienų ar trumpesnė), įprastinio kraujavimo gali nebūti. Kito žiedo vartojimo metu gali atsirasti tepių išskyrų (kraujo lašelių arba dėmelių) ar nesavalaikis kraujavimas.

Jeigu abejojate, kaip elgtis, kreipkitės patarimo į gydytoją.

norite, kad mėnesinės prasidėtų vėliau
Mėnesines (nutraukimo kraujavimą) galima pavėlinti, nors to daryti nerekomenduojama, naują žiedą įsikišus iškart, kai ištraukiamas ankstesnis, nedarant pertraukos be žiedo. Naujas žiedas gali būti makštyje ne ilgiau kaip 3 savaites. Vartojant naują žiedą gali atsirasti tepių išskyrų iš makšties (kraujo lašelių arba dėmelių) ar nesavalaikis kraujavimas. Kai norėsite, kad prasidėtų mėnesinės, reikia tik ištraukti žiedą. Padarykite įprastą vienos svaitės pertrauką ir įsikiškite naują žiedą.

Prieš nuspręsdama pavėlinti mėnesines, kreipkitės patarimo į gydytoją.

3.5	Jeigu norite nutraukti NuvaRing vartojimą

NuvaRing vartojimą galima nutraukti bet kuriuo metu.

Jeigu nenorite pastoti, klauskite gydytojo, kokiais dar metodais apsisaugoti nuo nėštumo.

Jeigu nutraukiate NuvaRing vartojimą, nes norite pastoti, prieš tai turėtumėte sulaukti natūralių mėnesinių. Tai padeda apskaičiuoti, kada gims naujagimis.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.
Jeigu pasireiškė šalutinis poveikis, ypač jeigu jis sunkus ir nepraeinantis, arba atsirado sveikatos būklės pakitimas, kurį, Jūsų nuomone, galėjo sukelti NuvaRing, pasakykite gydytojui.

Visoms moterims, vartojančioms sudėtinius hormoninius kontraceptikus, kraujo krešulių venose (venų tromboembolijos (VTE)) arba kraujo krešulių arterijose (arterijų tromboembolijos (ATE)) rizika yra padidėjusi. Išsamesnė informacija apie įvairią riziką, susijusią su sudėtinių hormoninių kontraceptikų vartojimu, pateikiama 2 skyriuje „Kas žinotina prieš vartojant NuvaRing“.

Jeigu yra alergija (padidėjęs jautrumas) bet kuriai NuvaRing sudėtinei medžiagai, gali pasireikšti išvardyti simptomai (dažnis nežinomas): angioneurozinė edema ir (arba) anafilaksija (patinti veidas, lūpos, liežuvis ir (arba) gerklė ir (arba) sutrikti rijimas), taip pat dilgėlinė su galimu kvėpavimo pasunkėjimu. Jeigu taip atsitiktų, ištraukite NuvaRing ir nedelsdama kreipkitės į gydytoją (taip pat žr. 2.2 poskyrį ,,Įspėjimai ir atsargumo priemonės“).

NuvaRing vartojančioms moterims pasireiškė tokie šalutinio poveikio reiškiniai.

	Dažni šalutinio poveikio reiškiniai (gali pasireikšti rečiau kaip 1 iš 10 moterų):
0. pilvo skausmas, pykinimas (vėmimas);
0. mieliagrybių sukelta makšties infekcija (pvz., pienligė), makšties diskomfortas dėl žiedo, lytinių organų niežulys, išskyros iš makšties;
0. galvos skausmas arba migrena, prislėgta nuotaika, lytinio potraukio susilpnėjimas;
0. krūtų skausmas, skausmas dubenyje, skausmingos mėnesinės;
0. spuogai;
0. svorio padidėjimas;
0. žiedo iškritimas.

	

	Nedažni šalutinio poveikio reiškiniai (gali pasireikšti rečiau kaip 1 iš 100 moterų):
0. regėjimo sutrikimas, svaigulys;
0. pilvo pūtimas, vėmimas, viduriavimas arba vidurių užkietėjimas;
0. nuovargis, negalavimas arba dirglumas, nuotaikos pokyčiai, nuotaikų kaita;
0. skysčių kaupimasis organizme (edema);
0. šlapimo takų ar šlapimo pūslės infekcija;
0. sunku pasišlapinti arba skausmingas šlapinimasis, stiprus noras šlapintis arba būtinybė pasišlapinti, dažnesnis šlapinimasis;
0. lytinių santykių sutrikimai, įskaitant skausmą, kraujavimą arba partnerio jaučiamą žiedą;
0. kraujospūdžio padidėjimas;
0. apetito padidėjimas;
0. nugaros skausmas, raumenų mėšlungis, kojų ar rankų skausmas;
0. odos jautrumo sumažėjimas;
0. krūtų skausmas ar padidėjimas, fibrocistinė krūtų liga (cistos krūtyse, kurios gali patinti arba tapti skausmingos);
0. gimdos kaklelio uždegimas, gimdos kaklelio polipai (gimdos kaklelio išaugos), gimdos kaklelio gleivinės išsivertimas (ektropionas);
0. mėnesinių pokyčiai (pvz.: mėnesinės gali pagausėti, pailgėti, tapti nereguliarios arba visai išnykti), dubens diskomfortas, priešmenstruacinis sindromas, gimdos spazmai;
0. makšties infekcija (grybelinė ar bakterinė), makšties ar vulvos deginimo pojūtis, kvapas, skausmas, diskomfortas arba sausumas;
0. plaukų slinkimas, egzema, niežulys, išbėrimas arba kraujo samplūdis į veidą ir kaklą;
0. dilgėlinė.



Reti šalutinio poveikio reiškiniai (gali pasireikšti rečiau kaip 1 iš 1 000 moterų):
· Kenksmingi kraujo krešuliai venoje ar arterijoje, pvz.:
· kojoje ar pėdoje (t. y., GVT);
· plaučiuose (t. y., PE);
· širdies priepuolis (miokardo infarktas);
· insultas;
· mikroinsultas arba trumpalaikiai į insultą panašūs simptomai, vadinami praeinančiuoju smegenų išemijos priepuoliu (PSIP);
· kraujo krešuliai kepenyse, skrandyje, žarnyne, inkstuose ar akyje.
Kraujo krešulio susidarymo tikimybė gali būti didesnė, jeigu yra kitų veiksnių, kurie didina šią riziką (daugiau informacijos apie veiksnius, kurie didina kraujo krešulio susidarymo riziką, ir apie kraujo krešulio simptomus pateikiama 2 skyriuje).
· išskyros iš krūtų.

Dažnis nežinomas (negali būti apskaičiuotas pagal turimus duomenis).
1. rudmė (gelsvai rudos odos pigmentinės dėmės, ypač ant veido);
1. varpos diskomfortas partneriui (pvz.: dirginimas, išbėrimas, niežulys);
1. negalėjimas ištraukti žiedo be gydytojo pagalbos (pvz., jam prikibus prie makšties sienelės);
1. makšties pažeidimas sulūžus žiedui.

Buvo pranešta apie krūties vėžio ir kepenų auglių atvejus moterims, vartojančioms sudėtinius hormoninius kontraceptikus. Išsamesnė informacija pateikiama 2.2 poskyryje „Įspėjimai ir atsargumo priemonės“, „Vėžys“.

Labai retai žiedas gali sulūžti. Išsamesnė informacija pateikiama 3.4 poskyryje „Ką daryti, jeigu...žiedas sulūžo“.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti NuvaRing ir NuvaRing aplikatorių

Šį vaistą laikykite vaikams nepastebimoje ir nepasiekiamoje vietoje.
Jeigu pastebėjote, kad vaikas pavartojo NuvaRing hormonų, patarimo kreipkitės į gydytoją.

Laikyti žemesnėje kaip 30 °C temperatūroje. Laikyti gamintojo pakuotėje, kad vaistas būtų apsaugotas nuo šviesos ir drėgmės.

Praėjus 4 mėnesiams nuo įsigijimo vaistinėje, NuvaRing nebevartokite. Įsigijimo data yra nurodyta ant kartono dėžutės ir žiedo paketėlio.

Ant kartono dėžutės ir paketėlio po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Pastebėjus, kad žiedo spalva pakitusi ar matomų gedimo požymių, NuvaRing vartoti negalima.

Pavartotą žiedą išmeskite su buitinėmis atliekomis, pageidautina įdėtą į daugkartinio užsegimo paketėlį. Panaudotą aplikatorių išmeskite su įprastinėmis buitinėmis atliekomis. NuvaRing ar aplikatoriaus negalima nuleisti su vandeniu į tualetą. Kaip ir bet kurių vaistų, nesuvartotų ar pasibaigusio tinkamumo laiko žiedų negalima išmesti į kanalizaciją arba su buitinėmis atliekomis. Kaip išmesti nebereikalingus žiedus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

NuvaRing sudėtis

-	Veikliosios medžiagos: 11,7 mg etonogestrelio ir 2,7 mg etinilestradiolio.
-	Pagalbinės medžiagos: etileno ir vinilacetato kopolimerai (28 % ir 9 % vinilo acetato) (tam tikras organizme netirpus plastikas), magnio stearatas.

3 savaites iš makšties žiedo per parą išsiskiria po 120 mikrogramų etonogestrelio ir po 15 mikrogramų etinilestradiolio.

NuvaRing bei NuvaRing aplikatoriaus išvaizda ir kiekis pakuotėje
NuvaRing yra lankstus, skaidrus, bespalvis arba beveik bespalvis 54 mm skersmens žiedas.
Kiekvienas žiedas yra supakuotas daugkartinio užsegimo folijos paketėlyje.

Aplikatorius yra plastikinis nesterilus vienkartinis prietaisas. Kiekvienas aplikatorius supakuotas atskirai. Aplikatorius turi įspaustą CE ženklą.

Maišelis (maišeliai) su žiedu (žiedais) ir aplikatorius (aplikatoriai) yra supakuoti kartono dėžutėje kartu su šiuo pakuotės lapeliu.
Kiekvienoje dėžutėje yra 1 arba 3 žiedai ir aplikatoriai.

Gali būti tiekiamos ne visų dydžių pakuotės.

Registruotojas ir gamintojas

Registruotojas
N.V. Organon
Kloosterstraat 6
5349 AB Oss
Nyderlandai

Gamintojas
N.V. Organon, Kloosterstraat 6, 5349 AB Oss, Nyderlandai

Jeigu apie šį vaistą norite sužinoti daugiau, kreipkitės į vietinį registruotojo atstovą.

Organon Pharma B.V. Lithuania atstovybė
Tel.: +370 52041693
dpoc.lithuania@organon.com

Šis vaistas Europos ekonominės erdvės valstybėse narėse ir Jungtinėje Karalystėje (Šiaurės Airijoje) registruotas tokiais pavadinimais:
NuvaRing 120/15 mikrogramų per 24 valandas vartojimo į makštį sistema
Austrijoje, Belgijoje, Čekijoje, Danijoje, Estijoje, Suomijoje, Prancūzijoje, Vokietijoje, Graikijoje, Vengrijoje, Islandijoje, Airijoje, Italijoje, Latvijoje, Lietuvoje, Liuksemburge, Maltoje, Nyderlanduose, Norvegijoje, Rumunijoje, Lenkijoje, Portugalijoje, Slovakijoje, Slovėnijoje, Ispanijoje, Švedijoje, Jungtinėje Karalystėje (Šiaurės Airijoje).

Šis pakuotės lapelis paskutinį kartą peržiūrėtas 2024-06-12.

[bookmark: _GoBack]Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.    

